Абхазия: Мамлакат раҳбари норозиликлар оқибатида Сухумини тарк этган - BBC News O'zbek\nАбхазия: Мамлакат раҳбари норозиликлар оқибатида Сухумини тарк этган\nГуржистоннинг бўлгинчи ҳудуди Абхазия президенти муҳолифат унинг идорасини босиб олганидан сўнг пойтахтни тарк этишга мажбур бўлган.\nХабарларда айтилишича, Александр Анкваб мухолифат билан музокара ижобий натижа бермаганидан кейин ўзи туғилиб ўсган Гудаута шаҳрига йўл олган.\nРоссия дастаклаётган бу минтақада аксар одамлар иқтисодий ислоҳотлар амалга оширилмаганидан норози.\nБу кайфиятларга абхаз миллатчи ҳиссиётлар ҳам қўшилиб норозиликларнинг авж олишига туртки бўлган.\nАбхазия: тарихий назар\nАбхазия Гуржистондан бўлиниб ўз мустақиллигини 1999 йили эълон қилган. Гуржистон бу ўлкани бўлгинчи ҳудуд деб ҳисоблайди.\nАбхазия Гуржистоннинг шимоли-ғарбий қисмида жойлашган.\nУнинг жануби-ғарбий ҳудудини Қора денгизи ўраган, шимоли-шарқий ҳудудлари эса Россия ва Қофқоз билан чегарадош.\nШўролар даврида бу жойлар ҳордиқ чиқариш учун энг севикли масканлардан эди.\nСовет Иттифоқи қулашидан сўнг Абхазияда бошланиб кетган мустақиллик учун кураш минтақа иқтисодига салбий кўрсатди.\nМосква ўз таъсирини мустаҳкамлаш интилишида сўнги пайтларда бу ҳудудга катта сармоя киритган.\nАбхазия тарихи бевосита Гуржистоннинг тарихига боғланган, зеро бу икки мамлакатнинг тилларини қардош деб атаб бўлмайди.\nАбхаз тили Шимолий Қофқозда тарқалган тилларга ўхшашдир.\nЭрамиздан олдин IX-асрдан бошлаб Абхаз ерлари Гуржилар ҳукм сурган Колхилар(Колхида) қироллигининг ажралмас қисми бўлган.\nМазкур ҳудуд VI-асрда насронийликни қабул қилган.\nАбхазия мустақил давлат сифатида 1008 йили Гуржистон қироллигига қўшилади.\nXIX-aсрда бутун минтақа Россия таъсири остига тушади ва 1864 йили Россия империяси Абхазияни забт этади.\nБолшевиклар инқилобидан сўнг Абхазияга мухторият мақоми берилган, аммо кейинчалик 1931 йили Сталин бу ҳудудни Гуржистон Совет республикаси таркибига киритган.\nШўролар даврида расман мухтор бўлишига қарамай, Абхаз халқининг маданияти Гуржилар таъқиби остида бўлган.\n1991 йили Совет Иттифоқи парчаланганидан сўнг Абхазия аҳолисининг 20 фоизидан камроғини этник Абхазлар, қолган қисмини Гуржилар ташкил қиларди.\nГуржистон мустақил бўлганидан кейин Гуржи ҳукумати назоратидан чиқиб кетиш ва Россияга яқинроқ бўлиш чақириқлари кучайиб боради. Танглик ўсиб боради ва 1992 йили Гуржистон ўзаро муносабатларни олдинги ҳолига келтириш мақсадида қўшин юборади.\n1993 йилнинг охирида Абхазияда қақшатқич жанглар рўй берган. Минглаб одамлар ўлдирилган ва деярли бутун гуржизабон аҳоли ўз уй-жойларини ташлаб кетишга мажбур бўлган. Гуржистон бу ҳаракатларни этник тозалаш деб таърифлайди.\nБир назар билан:\n• 1992-1993 йилги уруш натижасида Абхазлар Гуржистондан бўлиниб чиққан.\n• De-facto Абхазия мустақиллигини фақат Россия, Венесуэла, Никарагуа, Вануату ва Науру тан олишган.\n• Оташкесим кучга кириб, Россия тинчликни сақлаш қўшинларини юборган.\n• Гуржистон Россия бўлгинчи давлатнинг барпо этилишини қўллаб-қуватлаётганини айтади.\n• Гуржистоннинг федерал давлат таркибида Абхазияга мухторияти тақдим этилиши таклифи Абхазлар томонидан рад этилган\n(BBC Monitoring маълумотлари асосида таёрланган)\nОхир-оқибат Абхазия 1999 йили ўз мустақиллигини эълон қилади ва халқаро ҳамжамият бу ҳаракатларга қарши иқтисодий жазо чораларини киритади. Натижада Абхазиянинг иқтисодий алоқалари буткул Россияга таяниб, Сухуми билан темир йўл орқали амалга оширилади.\nМосква Абхазияда истиқомат қилган аҳолига Россия фуқаролигини осонлаштирди ва шу билан Гуржистон ҳукуматини ғазабга келтиради.\n15 йил мобайнида аксари россияликлар бўлган БМТ тинчликни сақлаш кучлари икки мамлакат ўртасидаги буфер ҳудудда жойлаштирилган.\nБироқ 2008 йилнинг августида Россия ва Гуржистон ўртасида Жанубий Осетия устидан кечган урушда Россия қўшинлари Абхазия ҳудудидан ўтиб Гуржиларнинг бевосита ерларига кириб, шу орқали иккинчи жабҳа очишга қодир бўлганлар.\nАйни вақтда Абхаз кучлари Гуржистон назорати остида бўлган Кодори дарасидан Гуржи аскарларини сиқиб чиқаришга уринганлар.\n2008 йилда юз берган можародан сўнг, Москва иккала мамлакат, яъни Жанубий Осетия билан Абхазия мустақилликларини расман тан олишини эълон қилди. Россия иттифоқдошлари Никарагуа ва Венесуэла ҳамда Тинч уммонида жойлашган кичик ороллар ҳам бу қадамларни эътироф этишган.\nБир йил ўтгач, Москва БМТ кучларининг ваколатлари узайтирилишига вето қўйиб, Гуржистон билан чегарадош ҳудудни ўз назорати остига олиш борасида Абхазия ҳукумати билан келишув имзолаган.\nАбхазияда содир этилаётган сўнгги ҳодисаларни экспертлар гуруҳи таҳлил қилади:\n1. Филадельфияда жойлашган Ҳорижий сиёсат тақиқотлари институти эксперти Michael Cecire:\nҚашшоқликка ботган ўлка\nАбхазларнинг сабр-тоқат косаси тўлиб ошиб кетган кўринади. Россия ва de-facto Абхаз ҳукумати 2014 йилда ўтказилган Сочи Қишки Олимпиада ўйинлари маҳаллий иқтисоднинг гуркираб ривожланиб кетишига туртки бўлади, дея ваъда қилишган, бироқ сира бундай бўлмаган. Олимпиада минтақага сайёҳларни олиб келиб, қурилиш учун сармоялар ва молиявий қўйилмалар келтириш ўрнига Россия-Аабхаз чегарасидан ўтган хавфсизлик кордони абхазияликларнинг ғазабини қўзғади.\nАбхазиянинг баъзи иқтисодий муаммолари de-facto ҳукуматига боғлиқ бўлиши мумкин. Россия минтақада иқтисодий вазиятни яхшилаш учун барча куч-қудратга эга. Мисол учун, Чеченистонда кенг миқёсда йўлга қўйилган қурилишнинг юксалиши айнан Москвадан молиялангани боис, у ердаги одамларнинг турмуш шароити яхшиланган(инсон ҳуқуқлари абгор ҳолатда қолаётган бўлса ҳам). Абхазияда эса бунга ўхшаш вазият умуман юзага келмаган ҳам.\nБироқ бу ҳам тўлиқ вазиятни акс эттирмайди. Мухолифат ёмонлашаётган иқтисодий шароитни асосий муаммо деб кўтариб чиқди. Лекин шу билан бирга, норозиликларнинг тўлқини Президент Александр Анквабнинг этник Гуржиларга нисбатан либерал бўлган сиёсатига қарши қаратилди. Абхазиянинг этник Гуржи жамоаси асосан Гали ҳудудида яшаб келади. Анкваб жаноблари уларни Абхаз жамиятига тўлақонли интеграциялаши, шу билан уларга Абхазия фуқаролиги берилишини қўллаб-қуватлаб келган. Рауль Хаджимба бошқарган мухолифат Анквабни ўз сиёсий манфаатларини кўзлаб сайловчилар базасини кенгайтириш орқали, Абхаз ўзлигини хавф остига қўйишда айблади.\nХаджимба Анкваб бошқарган ҳукуматни Москвага яқинлашишда ҳам айблайди. Гарчи Абхаз жамиятида Россия билан хавфсизлик иттифоқини тузишга сиёсий интилиш ҳозир мавжуд бўлса ҳам, Хаджимба мухолифати россияликлар Сухумида мол-мулк сотиб олишларини ва умуман Москва билан ўта яқинлашишни хоҳламайди.\nХаджимбанинг сиёсий назарларига қанчалик ишониш мумкин – бу мавҳум қолмоқда. Бир пайтлар КГБнинг собиқ зобити бўлган Хаджимба Москва хуш кўрган сиёсатчилардан бири деб саналган.\nУнинг сиёсий қарашларининг ўзгаргани собиқ хўжайинлари билан келишмовчилик юзага чиққанидан далолат бўлиши мумкин. Бизга маълум бўлган нарса шуки, Хаджимба жаноблари ҳокимиятни бошқара олишига ишонган шахс. Президент Анквабга келганда, унинг сиёсий келажаги Россияга боғлиқ бўлиб қолган. Агар Москва ўз сиёсий интилишларини оқламаган сиёсатчи сифатида ундан воз кечса, Анкваб учун ҳокимиятни қайта қўлга киритиш қийин бўлади.\nМухолифатнинг кучи нимадан иборат?\nФото муаллифлик ҳуқуқи Natalia Pronina\nХаджимба этник миллатчи. Абхазияда Россияга қарши кайфиятларни изҳор этиш учун сиёсий мухит йўқлигини инобатга олсак, уни аксилроссия сиёсатчи деб таърифлаш қийин.\nУнинг платформаси этник Абхаз ўзлигини сақлашдан иборат. Барча маълумотларга кўра, Россия мулозимлари унинг номзодини 2004 йили президент Багапшга қарши қўллаб-қувватлаганлар. Хабарларда Россия Президенти Путин унинг фойдасига сайловолди кампаниясини ўтказгани ҳам айтилганди.\nМазкур норозиликлар тўсатдан юзага келдими?\nУлар тўсатдан юзага келгани йўқ. Апрел охирларида мухолифат жаноб Анквабга “5 май ултиматуми” деб номланган ҳужжат тақдим этди. Ҳужжатда ҳукуматни истеъфога чиқариш ва радикал ислоҳотларни ўтказиш каби талаблар ўрин олган эди. Бироқ Абхазия раҳбари мухолифат талабларини жиддий қабул қилмагани мухолиф кучларни қатор норозиликларни уюштиришга ундади. Мухолифатнинг куч жамлаб Анкваб ва унинг ҳукуматини ағдариш қобилияти кутилмаган бир ҳодиса бўлиши мумкин, бироқ бундай ривожланишни тасаввур қилиш мумкин эди. Бу воқеаларда Кремл ё-да Гуржистоннинг қўли бор деб айтиб бўлмаса-да, агар жаноб Анкваб барқарорликни ушлаб туролмаслиги аён бўлиши биланоқ, Россия унинг ўрнига бошқа сиёсий иттифоқдошни топиши аниқ кўринади.\nПрезидентнинг ҳокимиятдан кетиши Абхазиянинг Гуржистон билан Россия ўртаисдаги муносабатларига қандай таъсир қилиши мумкин?\nАгар жаноб Хаджимба ҳокимиятга келса, эҳтимол Галилик Гуржилар бундан олдин йўлга қўйилган интеграцион жараён сусайишини кўришлари мумкин. Бироқ Россия билан алоқалар кенг маънода ўзгармайди. Абхазиянинг Россия билан ўзаро ривожланиши камайиши мумкин, аммо шу вақтга қадар Хаджимба Гуржистон ёки Ғарбга таяниш эҳтимоли борасида бирор белги кўрсатмаган. Шунингдек, Сухуми бюджет ва иқтисод масалаларида Москвага таянишни давом этаверади деб ўйлайман.\nУкраина билан ўхшаш жиҳатлари борми?\nЎхшаш жиҳатлари борасида гапирсак бу - коррупцияга ботган иқтисод устидан ҳукм сурган раҳбарга қарши халқ норозиликларга кўтарилганини таъкидлашимиз керак. Қолган умумий жиҳатларни кўролмайман.\n2. Инал Хашиг, "Чегемская правда" рўзномасининг бош муҳаррири, Сухуми:\nАнкваб ҳокимиятга келишида кўп одамлар у билан ўз умидларини боғлашган эди. У иқтисодий ислоҳотларни ўтказади, деб ўйлашган эди. "Қонун посбони" имиджи кучли эди унда. Бироқ коррупция унинг ҳумронлигида бадтар ривожланиб, ҳеч қандай ислоҳотлар ўтказилмади. Яқинда, у "ислоҳотларни ўтказишнинг фойдаси йўқ, чунки уларнинг оғирлиги халққа тушади", деб айтган.\n3. Ренат Карчаа, Абхазия масалалари бўйича мутахасис, Москва:\nМисол учун, Россиянинг Абхазияга ажратаётган молиявий ёрдамини тилга олайлик. Бутун молиявий ёрдам ё ички истеъмол ё-да қурилишга харажат қилинади. Иккала соҳа ҳам ўта муҳим, бироқ иқтисоднинг реал секторига бирор тийин ҳам ажратилмайди, яъни, қайта тиклана оладиган манбаларнинг барпо этилиши учун пул умуман йўқ. Ва бу жамиятда тайёрга айёрлик кайфиятини кучайтиради. Лекин бу даъволар нафақат Анквабга, балки Россия Федерациясига ҳам қўйилиши лозим. Фақат сармоя орқали иқтисодни кўтариш мумкин.\n4. Алексей Мартинов, Янги давлатлар институти мудири, Москва:\nБугун Абхазияда содир бўлаётган ҳодисаларни соғлом сиёсий жараён ёки ёш давлатнинг ўсиш давридаги қийинчиликлари, деб таърифлаш мумкин. Ноанъанавий йўл орқали ҳокимиятни ағдариш уриниши содир бўлгани, албатта, кескин қораланиши керак. Бошқа томондан, бевосита демократия анъанаси, яъни бутун халқ майдонга чиқиб, ўз раҳбарларини жавобгарликка тортишлари – бу Абхаз халқининг ўтмишдан қолган удуми, ва мен бунда ҳеч қандай ғайриоддийликни кўрмайман. Сўзсиз, бундай чиқишлар контитуцион доирада ўтишлари лозим, жумладан, демократик сайловлар йўли билан. Муддатидан олдин сайловлар орқали раҳбарларни ҳокимиятдан четлатиш мумкин.


Айрим кафе ва ресторанларга 24 соат ишлаш ҳуқуқи берилиши режалаштирилмоқда\n18 январ 2021, Тошкент вақти: 22:32\nЎзбекистонда сайёҳларга қулайликлар яратиш мақсадида айрим кафе ва ресторанларга 24 соат ишлаш ҳуқуқи берилади. Бу ҳақда 15 январда Миллий матбуот марказида ўтказилган анжуманда Туризмни ривожлантириш давлат қўмитаси раиси Азиз Абдуҳакимов маълум қилди.\nРасмийга кўра, Ўзбекистонда кафе ва ресторанларнинг кеч соат 23гача ишлашга рухсат берилгани сайёҳларнинг жиддий эътирозларига сабаб бўлмоқда. Шунинг учун ҳам айрим овқатланиш шаҳобчаларига махсус сертификатга эга бўлган ҳолда 24 соат ишлашга рухсат берилиши назарда тутилмоқда.\n“Таклифимиз шундай бўлдики, 24 соат ишлашни истайдиган кафе ва ресторанлар хавфсизлик талабларини юқори даражага кўтариши керак. Бу масала ихтиёрий серитификатлаш усулида ечилади. Хусусан, хизмат кўрсатиш муассасаси tourist-friendly тизими талабларига жавоб бериши керак. Бу тизим кўп давлатларда мавжуд. Унга кўра хизмат кўрсатиш муассасида «огоҳлантирувчи тугма» бўлади, у орқали сайёҳ тўғридан-тўғри ИИВ билан боғланиши мумкин. Ресторан ёки кафеда инглиз тилида хизмат кўрсатувчи ходимлар бўлиши, инглиз тилидаги менюлар бўлиши керак”,- деб иқтибос келтирди Азиз Абдуҳакимов сўзларидан бу ҳақда ёзган Кун уз сайти.\nХабарда айтилишича, 24 соат ишловчи кафе ва ресторанлар масаласида Вазирлар Маҳкамасининг тегишли қарори лойиҳаси ишлаб чиқилди.


“Қора ниқобли”лар кимлар?\n05 июл 2022, Тошкент вақти: 21:30\nСўнгги пайтларда Ўзбекистоннинг турли жойларидаги савдо шаҳобчаларига уюштирилган рейдларнинг асосий ижрочиси қора ниқобли шахслар бўлмоқда.\nҚора ниқобли "сирли кучларнинг" сўнгги рейди Урганч шаҳридаги савдо уйига бўлди.\nТайёр кийим-кечак, пойабзал ва заргарлик буюмлари билан савдо қилувчи, марказий аҳоли тилида “ЦУМ” деб аталувчи савдо уйи 16 июль куни эрталаб соат ўнда милиция ходимлари томонидан қуршаб олинди. Воқеа гувоҳларидан бирига кўра, қуролланган қора ниқоблилар бир зумда савдо уйига бостириб кирган:\n- Кеча ЦУМ магазинида “олтинчи”ларни (заргарлик буюмлари билан савдо қилувчи тадбиркорлар - таҳр.) босишади. Соат 8 эрталаб ниқоб кийган кишилар бориб, штурмоват қилиб, соат 6 гача халқни ўша ерга қамаб, ҳеч нарса едирмайди. Икки қиз ёмон бўлиб, касалхонага тушиб қолади. Ҳозир шу икки одам ёмон бўлиб, болницада оғир аҳволда ётибди. У қизлар “террористлар келиб, босди” деб қўрқиб, ёмон бўлиб қолади. Бу Ўзбекистон органларининг қилган иши,- дейди урганчлик суҳбатдош.\nШу йилнинг 2 март куни Тошкентда қора ниқоблилар Божхона, Солиқ қўмитаси¸ Ўзстандарт агентлиги билан бирга, "Туркуаз" ширкатига қарашли дўконлар жойлашган савдо уйини босган эди. Тошкентлик Абдулла Хошимовнинг қизи ўша дўконлардан бирида ишлаган:\n- Авваламбор маскачилар кирган экан автоматларда. Одамларни бир чеккага қўйишган. Нарсаларни тахлашган коробкаларга. Маскачилар нима хоҳлашса, шуни қилишган. У ерда кўп аëллар бўлган-ку. 80-90 фоизи аëллар бўлган у ерда. Улар қўрққан-да. Кўрмаган-ку бунақа нарсани. Кинода бўладиган нарса буларнинг ўнгида бўлган,- дейди Абдулла Хошимов.\nЯнгийўллик Парпи Соҳибов ҳам қора ниқоблилар 16-17 июн кунлари шаҳардаги ресторанлар ва буюм бозорини босганини айтади:\n- Кечаси қора "Жип" машиналарида келишган. Кечаси булар ресторан-кафеларни "бомбит" қилишни бошлаган. Менинг укам бозор олдида туради-да. Бозордан 50-60 метр. Булар "спецназмиз" деб, маскада, юзи танимайдиган ҳолатда, толко кўзи кўринади, кундузи эрталабдан бозорда уюштириб, ҳамма бозорни ташлаб қочиб, магазинларга кириб уриб, шунақа ишлар бўлган,- дейди янгийўллик Парпи Соҳибов.\nҚора ниқобли махсус гуруҳлардан вилоятларда тадбиркорларнинг норозилик акцияларини бостириш учун ҳам фойдаланилаяпти.\n23 июнь куни Самарқанд вилояти Ургут шаҳар буюм бозоридаги тадбиркорларнинг ўзларининг янги бозорга кўчирилишига қарши билдирган норозилиги ҳам қора ниқобли махсус кучларнинг ёрдами билан бостирилган эди.\nҚора ниқобли махсус гуруҳларнинг қайси куч ишлатар идорасига қарашли экани сир бўлиб қолмоқда.\nЛекин мустақил кузатувчиларнинг бу борада бир неча тахминлари бор.\nТошкентлик тадбиркор Жаҳонгир Шосалимов фикрича, қора ниқобли махсус гуруҳлар миллий хавфсизлик хизматига тегишли:\n- Бу одамларнинг кимлиги миллий хавфсизликка бориб тақалади. Мен чинни бозорни босганда ўша ердаги ўзимга энг яқим одамлардан билдим. Улар асосан вилоят хавфсизлик бошқармасининг махсус бўлимларини айтишган. Мен мана шу гаплардан келиб чиқиб айтаманки, Урганчда Хоразм вилояти МХХнинг махсус қўшинлари, Тошкент шаҳрида бозорларда ҳам миллий хавфсизликнинг махсус қўшинлари қилаяпти деган фикрга тўла асосим бор,- дейди Жаҳонгир Шосалимов.\n2005 йил Андижон воқеаларидан кейин Ички ишлар вазирлиги таркибидаги ички қўшинлар Миллий хавфсизлик хизмати тасарруфига ўтказилгани тадбиркорнинг тахминларида жон бор дейишга асос бўла олади.\nБироқ Ўзбекистон Экспертлар ишчи гуруҳи раҳбари Суҳроб Исмоилов бу тахминларга қўшилмайди. Ҳуқуқшуносга кўра, бу гуруҳлар Ўзбекистон Ички ишлар вазирлигининг махсус отрядлари бўлиб, улар Бош прокуратуранинг Солиқ ва валютага оид жиноятларга қарши кураш бўлими бошқаруви остида фаолият олиб боради:\n- Бу ерда асосий бўйсуниш прокуратура органларига тегишли бўлади. Прокуратура органлари шу ҳаракатларни бошқариб туришади. Қора маскадаги гуруҳлар булар ИИВга тегишли гуруҳлар ҳисобланади,- дейди Суҳроб Исмоилов.\nҲуқуқшунос қора ниқобли гуруҳлар ўтказаётган амалиётлар тадбиркорларнинг ҳуқуқларини поймол қилмоқда дейди:\n- Буни битта нарса билан боғласа бўлади. Ўзбекистонда бошқа кўпгина собиқ СССР мамлакатларидаги каби жиноят ҳуқуқи ва жиноят ишлари доирасидаги ҳамма ҳаракатлар битта қонун билан бошқарилади. Бу ҳам бўлса Жиноят кодекси ва Жиноят-процессуал кодекслари. Мана шу кодексларда ҳаракатлар қанақа амалга оширилиши, хусусан гумонланувчининг объекти ëки уйида турли хил ҳаракатларни олиб бориш, ундан ташқари, қидурув ишларини олиб бориш ҳаракатлари ҳам етарлича ëритилган.\nАгар мана шу ҳолатларда маска кийган гуруҳлар билан босиб олиб, куч ҳам ишлатиб, мажбурлаб ушлаб турилиш ҳолатлари бўлаëтган бўлса, биз уни бемалол қонунчиликка, хусусан, жиноят-процессуал қонунчилигига қарши бўлаëтган ҳаракатлар, деб ҳисоблашимиз мумкин. Чунки бу ердаги энг асосий принциплардан бири - ҳар қанақа куч ишлатиш пропорционал равишда амалга оширилиши керак. Агар маска билан қуролланган шахслар орқали ушлашни таъминлаш пропорционал ҳисобланмаса, демак, бу қонунларда белгиланган меъëрларнинг бузилишига бемалол киритилиши мумкин.\nШунинг учун биз ҳозир Урганчда, Янгийўлда бўлган ҳолатларни назарда тутсак, ўша объектларга боғлиқ шахслар, тадбиркорларни барибир жиноятчи, ўта хавфли жиноятчи эмаслигини орган ходимлари ҳам яхши билишади. Албатта меъëрдан ортиқ куч ишлатаëтган бўлса, демак, Ўзбекистонда ўрнатилган қонунлар бузилаяпти, деб хулоса қилишимиз мумкин,- дейди Ўзбекистон Экспертлар ишчи гуруҳи раҳбари Суҳроб Исмоилов.


17:05 / 16.02.2018 2918 pdf Ўқиш режими + -\nИнсон табиатида маданийлик, одамларга аралашиш, улар билан муносабат ўрнатишга мойиллик мавжуддир. У ўзига ўхшаган инсонлар билан учрашиш, дўстлашиш, жамланиш, яхши алоқалар ўрнатиш ва улфат бўлишни истайди. Шу билан бирга, инсон зоти ёлғизликни, барчадан четда бўлишни, одамларга қўшилмасликни ёқтирмаслиги ҳам табиий. Инсонлар бирга бўлганларида, омонликни ҳис қиладилар, бир-бирларидан унс-улфат топадилар.\nУмуминсоний алоқалар давомида дин, ватан, касб ва бошқа сабабларга кўра алоҳида алоқа ва муносабатлар шаклланиши ҳам доимий равишда бўлиб келаётган ишлардандир. Жумладан, мусулмонларнинг ўзаро биродарлиги ва мазкур биродарлик асосида бир-бирларидаги ҳақлари борасида шариатнинг тегишли ҳукмлари мавжуд бўлиб, мусулмонлар уларга доимий равишда ихлос билан амал қилиб келадилар.\n«Албатта, мўминлар биродардирлар» (10-оят).\nУшбу мусулмонлик асосидаги биродарликка оид ҳукмлар ва одоблар шариатнинг кўпчилик ҳукмларида баён қилингани ҳаммага маълум.\nУмуммусулмон биродарлиги ичида кишиларнинг ўзаро алоқалари жорий бўлар экан, баъзилар алоҳида мустаҳкам дўстлик ришталарини боғлашлари, бир-бирлари билан улфат бўлишлари мумкин. Биринчи биродарлик умумий биродарлик дейилса, кейингиси хос биродарлик дейилади. Бу хос биродарликка ҳам Исломда алоҳида тарғиб қилинган.\nНабий соллаллоҳу алайҳи васаллам Мадинага келиб, мусулмонларни диндош биродарлар деб эълон қилганларидан кейин, муҳожирлардан бир кишини ансорийларнинг бири билан ака-ука қилиб қўйганлар. Бу диний биродарлик қариндошлик, туғишганлик алоқаларидан устун саналган. Улар ҳамма масалаларда, ҳатто мерос масаласида ҳам мана шу алоқага таяниб иш кўришган. Уларнинг бир-бирларига валийликлари бир-бирларига ёрдам беришда, мерос тақсимлашда, хун тўлашда, қарзларини ўташ ва туғишганлар орасида бўладиган бошқа ҳомийлик ва жавобгарлик масалаларида ўз аксини топган. Ушбу биродарликни Қуръони карим ҳам мадҳ қилган.\n«Улардан аввал бу диёрда ва иймонда қарор топганлар ўзларига ҳижрат қилиб келганларни севарлар ва уларга берилган нарсаларга қалбларида ҳасад қилмаслар. Ва гар ўзларининг ҳожатлари бўлса ҳам, (уларни) ўзларидан устун қўярлар. Ким ўз нафсининг зиқналигидан сақланса, ана шуларнинг ўзлари зафар топувчилардир» (9-оят).\nМусулмонларнинг Аллоҳ таоло учун ўзаро хос дўст ва улфат бўлишлари фазилатли ишлардан ҳисобланади. Бундай дўстлик бизда «дўст тутиниш», «улфат бўлиш» иборалари ила ифода қилинади. Араб тилида эса бу нарса «суҳбат» дейилади. Суҳбат сўзи «соҳиб бўлди» деган маънодан олингандир. Расулуллоҳ соллаллоҳу алайҳи васалламнинг тириклик даврларида у зотга иймон келтирган, ўзларини кўрган ва бирга бўлган мусулмонларнинг «саҳобалар» деб аталиши ҳам шундандир. Аммо бизда «суҳбат» сўзи хато тарзда сўзлашув маъносига айланиб қолган.\nСодиқ дўстларни топиш ва улар билан улфат бўлишнинг фазли ҳақида бир қанча шаръий матнлар келган.\n«Эй иймон келтирганлар, Аллоҳга тақво қилинглар ва содиқлар ила бирга бўлинглар» (119-оят).\n«Мўмин улфат бўлувчи ва улфатга танланувчидир. Улфат бўлмаган ва улфатга танланмаган кимсада яхшилик йўқ. Одамларнинг яхшиси одамларга манфаатлироғидир», дедилар».\n«Аллоҳ таоло қиёмат куни: «Менинг жалолим учун бир-бирларини яхши кўрганлар қани? Бугунги кунда, Ўзимнинг соямдан ўзга соя бўлмаган кунда Мен уларни Ўз соямга олурман», дейди».\n«Менинг жалолим учун бир-бирларини яхши кўрганларга нурдан минбарлар бордир. Набийлар ва шаҳидлар уларга ҳавас қилурлар», дейилган.\n«Албатта, Аллоҳнинг бандаларидан баъзи одамлар борки, улар набий ҳам, шаҳид ҳам эмаслар. Қиёмат куни набийлар ва шаҳидлар уларнинг Аллоҳ таоло ҳузуридаги маконларига ҳавас қилурлар», дедилар.\n«Эй Аллоҳнинг Расули! Улар кимлар эканининг хабарини бизга айтасизми?» дейишди.\n«Улар – ўзлари қариндош бўлмасалар ҳам, ораларида молиявий олди-бердилари бўлмаса ҳам, Аллоҳнинг руҳи ила бир-бирларини яхши кўрган қавмлардир. Аллоҳга қасамки, албатта, уларнинг юзлари нурдир. Улар нурдадирлар. Одамлар хавфда бўлганларида, улар хавфда бўлмаслар. Одамлар маҳзун бўлганларида, улар маҳзун бўлмаслар. Огоҳ бўлинглар, Аллоҳнинг авлиёларига хавф бўлмас ва улар маҳзун ҳам бўлмаслар», дедилар».\nБу ҳадиси шарифдаги «Аллоҳнинг руҳи»дан мурод Қуръони каримдир. Аллоҳ таолонинг Ўзи Қуръони каримда:\n«Шундай қилиб сенга Ўз амримиздан бир руҳни ваҳий қилдик», деган. Шунинг учун гоҳида Қуръони карим «руҳ» деб ҳам аталади.\nЎзлари қариндош бўлмасалар ҳам, ораларида молиявий олди-бердилари бўлмаса ҳам, Аллоҳнинг руҳи ила муҳаббат қилган, бир-бири билан дўст бўлган қавмлар Аллоҳ таолонинг Қуръонига амал қилган одамлардир. Шундай одамлар ушбу ҳадиси шарифда зикр этилган улуғ мақомга эришар эканлар.\nСодиқ дўстлар тутиш ва улар билан суҳбатда бўлиш инсоннинг дини учун, ўзи учун, дунёси учун, жамияти учун мафаатли иш бўлганидан, шариатда бу ишга катта аҳамият берилган. Уламоларимиз Қуръони карим оятлари, Набий соллаллоҳу алайҳи васалламнинг суннатлари ва шариатимиз аҳкомлари асосида бу муҳим инсоний, ижтимоий алоқа бобида ҳам кўплаб асарлар битишган, боблар очишган. Уларда суҳбат – дўст тутиниш ва улфатчилик одобларини баён қилишган.\n17:04 / 16.02.2018 2181\n17:36 / 16.02.2018 3197\n1180 14:47 / 18.10.2018\nТаомланишнинг бир қисми бўлмиш ичимлик ичиш ҳам инсоннинг доимо ҳожати тушиб турадиган ишлардан биридир. Ичимлик ичишда одам боласининг маданияти, одоби намоён давоми...\n3356 06:02 / 03.09.2018\n119. Абу Ҳурайрадан ривоят қилинади.Набий соллаллоҳу алайҳи васалламга.Эй Аллоҳнинг Расули Фалон аёл кечаси намозда қоим бўлади, кундузи рўза тутади, яна бошқа давоми...\n2861 19:20 / 29.01.2018\n3179 18:27 / 29.01.2018\n2032 15:00 / 25.03.2019\n1344 18:25 / 15.03.2019


Туркманистон Президенти давлат ташрифи билан мамлакатимизга келди » Новости Узбекистана сегодня: nuz.uz\nНовости Узбекистана → Ўзбекистон → Туркманистон Президенти давлат ташрифи билан мамлакатимизга келди\n23-04-2018 10:42 0 542 Рейтинг2 Чоп этиш\nТуркманистон Президенти давлат ташрифи билан мамлакатимизга келди\nБугун, 23 апрель куни Туркманистон Президенти Гурбангули Бердимуҳамедов давлат ташрифи билан мамлакатимизга келди. Юқори мартабали меҳмонни Ислом Каримов номидаги Тошкент халқаро аэропортида Ўзбекистон Республикаси Бош вазири А. Арипов кутиб олди деб ёзмоқда Ҳалқ сўзи нашри.\nТашриф доирасида давлат раҳбарлари Кўксаройда тор ва кенг доирада музокаралар ўтказади. Икки томонлама ҳужжатлар имзоланади.\nШунингдек, Президентларнинг пойтахтдаги Махтумқули кўчасига бориши, Ашхобод сайилгоҳининг очилиш маросимида қатнашиши кутилмоқда.\nТашриф доирасида, шунингдек, Гурбангули Бердимуҳамедов 24 апрель куни Хоразм вилоятига бориши, Урганч туманидаги “Улли ҳовли” ёдгорлиги, Хивадаги “Ичан қалъа” мажмуаси билан танишиши ва бошқа маданий тадбирлар режалаштирилган.\nИчки ишлар органлари фаолиятига ва тақдирига бефарқ бўлмаган бир гуруҳ Ички ишлар ходимларидан МУРОЖААТНОМА.


Зулфия номидаги Давлат мукофоти соҳибалари республика босқичига чиққан 335 нафар иқтидорли қиз орасидан танлаб олинади - Халқ сўзи\nЗулфия номидаги Давлат мукофоти соҳибалари республика босқичига чиққан 335 нафар иқтидорли қиз орасидан танлаб олинади\n09:23 17 Январь 2019 Жамият\nКеча Зулфия номидаги Давлат мукофоти учун ўтказиладиган танловнинг республика саралаш босқичи бошланди. Унга ҳудудлардан 335 нафар иқтидорли қизнинг рўйхати тақдим этилган. Бу ҳақда “Халқ сўзи online”га Ўзбекистон Хотин-қизлар қўмитаси Матбуот хизмати раҳбари Лайло Рустамова хабар берди.\nАйтиш жоизки, мазкур танловнинг илк босқичларида юртимиздаги олий ўқув юртлари, касб-ҳунар коллежлари, академик лицейлар, умумтаълим мактаблари, мактаб-интернатлар ва Меҳрибонлик уйларидан 30 мингга яқин хотин-қизлар қатнашган эди. Бу эса улар орасида танловга қизиқиш йилдан-йилга ортиб бораётганининг ёрқин далолатидир.\nНомзодлар орасидан қорақалпоқ, рус, қозоқ, тожик, қирғиз бошқирд миллатига мансуб вакилалар ўрин олган.\n2019 йилдаги Зулфия номидаги Давлат мукофоти комиссияси танловларни мутлақо янги талқинда ўтказиш, очиқлик ва шаффофликни таъминлаш ҳамда ҳамкор ташкилотлар билан биргаликда ташкил этиш бўйича таклифлар ишлаб чиқди.\nЗулфия номидаги Давлат мукофоти ҳар йили давлатимиз раҳбарининг тегишли Фармонига биноан, таълим, фан, адабиёт, маданият, санъат, спорт ва жамоатчилик фаолиятида алоҳида ютуқларга эришган, ўн тўрт ёшга тўлган ҳамда ўттиз ёшдан ошмаган иқтидорли қизларга берилади.\n2000 — 2018 йиллар давомида мазкур мукофотга 283 нафар хотин-қиз сазовор бўлган. Уларнинг 65 нафари адабиёт, 79 нафари маданият (шундан спортчи кизлар 49 нафар), 49 нафари санъат, 24 нафари фан, 43 нафари эса таълим йўналишлари бўйича тақдирланган.\nСовриндорларнинг 9 нафари Ўзбекистон Республикаси Президенти стипендиати, 11 нафари Навоий ва Ибн Сино стипендиялари соҳибалари бўлган, 87 нафари эса Осиё, жаҳон ва бошқа нуфузли халқаро мусобақалар ҳамда танловлар ғолиблигини қўлга киритган ёшлардир.


Қатортолда талончилик содир этилди - Zamin.uz\n2021 йил 18 апрель куни соат 04:30ларда номаълум шахслар Тошкент шаҳри Чилонзор тумани Қатортол кўчасида жойлашган «Қатортол савдо маркази» қаршисида турган 28 ёшли М.Улуғбекнинг ёнига келган. Улардан бири гўёки гаплашиб олиш учун деб «Iphone 7» русумли телефон аппаратини сўраб олган. Сўнг ушбу телефон аппарати ва ғилофининг ичида бўлган 500 АҚШ доллар пулларини очиқдан-очиқ талон-торож қилиб, «Nexia-3» русумли автомашинага ўтириб ҳодиса жойидан яширинганлар.\nОлиб борилган тезкор-қидирув ҳаракатлари натижасида ушбу жиноятни 19 ёшли Ф.Ҳусниддин, вояга етмаган 17 ёшли Б.Зиёмуҳаммад ва Ж.Жаҳонгирлар содир этганликлари аниқланиб, улардан М.Улуғбекка тегишли телефон аппарат ашёвий далил тариқасида расмийлаштириб олинган.\nМазкур ҳолат юзасидан Чилонзор тумани бўйича ИИО ФМБ ҳузуридаги Тергов бўлими томонидан Ф.Ҳусниддин, Б.Зиёмуҳаммад ва Ж.Жаҳонгирларга нисбатан Ўзбекистон Республикаси Жиноят кодексининг 166-моддаси 2-қисми «в» банди (Талончилик) билан жиноят иши қўзғатилган.\nТергов ҳаракатлари давомида, жабрланувчига етказилган 500 АҚШ доллар миқдоридаги моддий зарар қайтарилган.\nЎзбекистон Республикаси ИИВ ҳузуридаги Тергов департаменти таъкидлашича, бу турдаги жиноятлар учун Жиноят кодекси нормаларига кўра 3 йилдан 5 йилгача озодликни чеклаш ёхуд 3 йилдан 5 йилгача озодликдан маҳрум қилиш жазоси тайинланади. “Замин” янгиликларини “Facebook”да кузатиб боринг\nЯнгиликлар » Жамият » Қатортолда талончилик содир этилди


2021 йил якунлари бўйича Наманган вилоятида хизматлар кўрсаткичлари — Review.uz\n2021 йил якунлари бўйича Наманган вилоятида хизматлар кўрсаткичлари\nИқтисодий тадқиқотлар ва ислоҳотлар маркази экспертлари томонидан вилоятнинг 2021 йилдаги хизматлар кўрсаткичлари таҳлил қилинди.\n2021 йилда Наманган вилоятида кўрсатилган хизматлар ҳажми 11 786,8 млрд. сўмни ташкил этиб, 2020 йилга нисбатан 21,4%га ошган. Вилоятнинг қишлоқ жойларида кўрсатилган хизматлар ҳажми 2 676,7 млрд. сўмни ташкил этиб, 2020 йилга нисбатан 14,6%га ошган.\nВилоятда кўрсатилган хизматларнинг республика хизматларидаги улуши 4,2%ни ташкил қилган.\nВилоятда корхона ва ташкилотлар томонидан кўрсатилган хизматлар ҳажми 5 713,6 млрд. сўмни ташкил этса, якка тартибдаги тадбиркорлар томонидан 6 073,2 млрд. сўмлик хизмат кўрсатилган.\nВилоят хизматлари таркибида савдо хизматларининг улуши- 32,54%, транспорт хизматлари улуши – 19,00%, молия хизматлари улуши – 16,01%ни ташкил қилган.\nҚишлоқ жойларида кўрсатилган хизматларнинг юқори улуши савдо хизматлари(34,72%), молия хизматлари (20,75%) ва транспорт хизматлари (17,9%)да қайд этилган. Шунингдек, қишлоқ жойларида кўрсатилган жами хизматларда ахборот ва алоқа соҳасидаги хизматлар (0,14%), меъморчилик, муҳандислик изланишлари, техник синовлар ва таҳлил соҳасидаги хизматлар(0,39%), кўчмас мулк билан боғлиқ хизматлар (0,76%)нинг улуши паст эканлиги кузатилган.\nВилоятда кўрсатилган хизматлар таркибида 2020 йилга нисбатан ўтган йили соғлиқни сақлаш соҳасидаги хизматлар 38,2%, таълим соҳасидаги хизматлар 32,6%, компьютерлар, шахсий фойдаланиш буюмлари ва маиший товарларни таъмирлаш бўйича хизматлар 32,1%га ортган.\nВилоятнинг туманлар кесимида 2021 йилда кўрсатилган хизматлар ҳажми 2020 йилга нисбатан сезиларли ошган.\nВилоят хизматларида Наманган шаҳри (вилоят хизматларидаги улуши 40,25%) ва Поп (6,63%) туманининг улуши юқори бўлган бўлса, Норин (4,54%) ва Мингбулоқ(4,08%) туманларининг улуши паст бўлган.\nЖон бошига тўғри келадиган хизматлар ҳажми вилоят бўйича 4 065.4 минг сўмни ташкил қилган ҳолда, 2020 йилга нисбатан 18,9%га ошган.\nНаманган шаҳрида жон бошига тўғри келадиган хизматлар ҳажми вилоят кўрсаткичига нисбатан 1.78 баравар юқори.\nВилоятда жон бошига тўғри келадиган хизматлар ҳажмига нисбатан Косонсой (70,13%), Чуст (66,72%), Янгиқўрғон (61,76%) туманлари кўрсаткичи вилоят кўрсаткичига нисбатан паст.\nТуман (шаҳар)ларда жон бошига тўғри келадиган хизматлар ҳажми\nЖон бошига тўғри келувчи хизматлар ҳажми бўйича 2020 йилга нисбатан Норин (20,2%), Поп (20,0%) Тўрақўрғон(19,6%) ва Мингбулоқ(19,5%) туманларида Наманган шаҳри (19,5%)да юқори ўсиш кўрсаткичлари таъминланган.


Қирғизистонда Аҳмадийларни кофир деб атаган собиқ муфтий айбланмоқда\nҚирғизистоннинг собиқ муфтийси Чубақ ҳожи Жалилов.\nҚирғизистоннинг собиқ муфтийси Чубақ ҳожи Жалилов мамлакатдаги Аҳмадий жамоасининг ҳуқуқ тузилмаларига ёзган аризаси асосида “Диний низо қўзиганлик”да айбланмоқда. Аҳмадийларнинг иддао қилишича, собиқ муфтий уларни кофир деб атаганидан сўнг Ўшнинг Қашқарқишлоқ қишлоғида жамоанинг бир аъзоси отиб ўлдирилган.\nАҳмадий жамоаси вакилларининг Ички ишлар вазирлигига Чубақ ҳожи Жалилов юзасидан ёзган шикояти Ўшдаги ҳудудий бошқарма томонидан текширилмоқда. Сўнгги хабарларда айтилишича, собиқ муфтий мазкур иш юзасидан Бишкекдан Ўшга терговга чақиртирилган.\n-Уни Ўшга терговга чақиришаётгани ҳақида 5 август куни қоғоз келган. Энди бу гаплар уламонинг ҳар куни айтиб юрган гаплари. Дин ишлари бўйича Давлат комиссияси эса ҳожининг сўларини экстремистик гаплар, деб хулоса чиқариб берибди, -деди Чубақ ҳожининг адвокати Ақин Тўқталиев.\nМазкур масала юзасидан Чубақ ҳожининг ўзидан муносабат олиш имконияти бўлмади. Бироқ Чубақ ҳожи Жалиловнинг Аҳмадийлар тўғрисидаги маърузасини Интернетдан топдик:\n- Бизда демократия бўлганидан кейин ҳар ким кела бошлади. Бир томондан шиалар, Оға Хонлар, иккинчи томондан Аҳмадийлар деб аталувчи кофирлар жамоаси кириб келиб, бечора қирғизларни анча қийнаб қўйди. Улар бизни бузишга ҳаракат қилаяпти. Уларнинг ҳаракатлари мусулмончиликка тўғри келмайди, Худога ҳам ёқмайди, -деган эди Чубақ ҳожи Жалилов.\nСобиқ муфтийнинг ушбу маърузасидан сўнг Аҳмадийлар жамоаси ҳуқуқ тузилмаларига шикоят қилган. Уларнинг айтишича, Чубақ ҳожининг “Аҳмадийлар кофирлар жамоаси”, деган гапи диний низоларга сабаб бўлмоқда. Аҳмадийлар Чубақ ҳожи Жалиловни қашқарқишлоқлик аҳмадий Юнусжон Абдужалиловнинг ўлимга сабаб бўлганликда ҳам айбламоқда.\nАҳмадийларнинг Ички ишлар вазирлигига ёзишича: “Абдужалилов ўлдирилишидан олдин Чубақ ҳожи Жалилов “Қашқарқишлоқда жиҳод қилинглар”, деган чақириқларни айтган.\n37 ёшли Юнусжон Абдужалиловнинг ўлдирилиши юзасидан тергов олиб борган милиция ходимлари ҳам қотиллик диний низолашув ортидан содир этилгани аниқланганини билдирган.\nИчки ишлар вазирлиги матбуот котиби Бақит Сейитовнинг айтишича, дин ишлари бўйича давлат комиссияси уч ой мобайнида Чубақ ҳожи Жалиловнинг Аҳмадийлар оқими тўғрисидаги маърузаларини теологик экспертизадан ўткизган ва бу маърузалар “ҳақиқатан ҳам диний низоларга чақириқ бўлган”, деган хулосага келган.\n-Чубақ ҳожи Жалилов мана шу экспертиза хулосаси билан танишиш учун чақиртирилган. Агар у бу хулосага рози бўлмаса, унда махсус экспертлар комиссияси тузилиб, маъруза яна қайта экспертиза қилинади. Ҳозир у экспертиза хулосаси билан танишиб, унга ўз муносабатини билдириши лозим, бошқа ҳеч қандай масала йўқ, -деди Бақит Сейитов.\nРасмий маълумотларга қараганда, Қирғизистонда Аҳмадийлар жамоасининг мингга яқин аъзоси бор.\nАҳмадия оқимига XIX аср охирларида Мирза Ғулом Аҳмад томонидан Ҳиндистонда асос солинган. Аҳмадийлар суний мазҳабидаги барча фарз ва суннатларга амал қиладилар, лекин бошқа мусулмонлардан фарқли ўлароқ Исо пайғамбарнинг ўлганига аниқ ишонадилар ҳамда оқим асосчиси Мирза Ғулом Аҳмадни Имом Маҳди, яъни Исо пайғамбарнинг ўрнига келган қутқарувчи сифатида тан оладилар. Бунинг ортидан Аҳмадия жамоаси бир қатор мусулмон давлатларда, жумладан, Покистонда қонунан мусулмон бўлмаган жамоа, сифатида кўрилади. Саудия Арабистонидаги махсус қонун билан Ахмадийларнинг ҳаж қилиши ва Макка-Мадинага киритилиши тақиқланган.\nМаълумотларда, бугунги кунда дунёда ўзларини мусулмон, деб ҳисобловчи Аҳмадийлар жамоаси аъзолари сони 10 миллиондан 20 миллионгача деб айтилади. Аҳмадийлар жамоаси Халифа ва маҳаллий амирлар, марказлашган диний ва маъмурий кенгашлар томонидан бошқарилади.\nМирза Масрур Аҳмад Аҳмадийларнинг бешинчи Халифаси бўлиб, унинг идораси Лондонда жойлашган.


Бола ҳуқуқлари тўғрисида Конвенция ҳақида нималарни биламиз?\nНью-Йорк шаҳрида 1989 йил 20 ноябрь куни қабул қилинган ва 1990 йил 2 сентябрь куни кучга кирган.\nАбдулазиз Комилов ватандошларга давлат мукофотларини топширди\nАҚШда амалий ташриф билан бўлиб турган Ўзбекистон Республикаси ташқи ишлар вазири Абдулазиз Комилов кеча ватандошимиз Саидаҳмад Арислановга «Шуҳрат» медали ва элчихонанинг биринчи котиби Фахриддин Мўминовга «Меҳр-саховат» кўкрак нишонини тантанали равишда топширди. Бу ҳақда мамлакатимизнинг Вашингтондаги элчихонаси хабар берди.\nБола ҳуқуқлари — республикамиз давлат сиёсатининг устувор йўналишларидан бири\n1989 йилнинг 20 ноябрь санаси БМТнинг Бола ҳуқуқлари тўғрисидаги Конвенцияси қабул қилинган кун ҳисобланади. Ушбу Конвенция инсон ҳуқуқлари тарихидаги энг муҳим ҳужжатлардан биридир. Зеро, мазкур санадан эътиборан, бола ҳуқуқлари дунёнинг қайси минтақасида бузилмасин, уни ҳимоя қилиш борасида халқаро имконият вужудга...\n«Маданият тўғрисида»ги қонун лойиҳасининг номи нега ўзгарди?\nМаданият бу — жамият, инсон ижодий куч ва қобилиятлари тарихий тараққиётининг муайян даражаси саналади. «Маданият» сўзининг луғавий маъноси «шаҳарлик», «шаҳарга оид» бўлса, унинг маъновий изоҳи «одоб-ахлоқ»ни англатади. Демак, бугун янги Ўзбекистоннинг янги тарихини яратишда миллий маданиятни янада ривожлантириш ғоят муҳимдир.\nОлий Мажлис Қонунчилик палатасининг навбатдаги мажлисида халқ вакиллари кун тартибига янги ном билан кирган — «Маданий фаолият ва маданият ташкилотлари тўғрисида»ги қонун лойиҳасини иккинчи ўқишда муҳокама қилдилар.\n“Муаллифлар ва ижрочилар” палатаси ташкил этилди\nЎзбекистон Республикаси Президентининг “Маданият ва санъат соҳасининг жамият ҳаётидаги ўрни ва таъсирини янада ошириш чора-тадбирлари тўғрисида”ги Фармонининг ижросини таъминлаш ҳамда ижодкорларнинг муаллифлик ҳуқуқларини ҳимоя қилиш, интеллектуал мулк ҳуқуқларини ҳимоялаш мақсадида, Маданият ва санъат соҳаси вакилларининг, санъаткор, ижодкор ва ижрочиларнинг муаллифлик...\nДавлат бошқаруви органлари ва яна 6 та муҳим соҳада 260 миллиард сўмдан ортиқ бюджет маблағлари талон-торож қилинган\n— Иқтисодий жиноятларга қарши курашиш департамент органлари томонидан жорий йилнинг 10 ойида ўтказилган тезкор тадбирлар натижасида давлат бошқаруви органлари, таълим, соғлиқни сақлаш, банк, молия, ёқилғи энергетикаси, қурилиш соҳаларида жами 436 ҳолатда 260 миллиард сўмдан ортиқ бюджет маблағлари талон-торож этилгани фош...\n«INFOLIB-2020” IX Миллий ахборот-кутубхона ҳафталиги давом этмоқда\nЖорий йилнинг 16 — 20 ноябрь кунлари ўтказилаётган “INFOLIB-2020” IX Миллий ахборот-кутубхона ҳафталиги доирасида Маҳмуд аз-Замахшарий номли Хоразм вилоят ахборот-кутубхона марказида ҳам қатор тадбирлар ташкил этилди.\nЧирчиқда фуқаронинг уйидан салкам 20 килограмм гиёҳвандлик воситаси топилганди. Тергов нима бўлди?\n2020 йилнинг 29 сентябрь куни Чирчиқ шаҳар ИИБ ходимлари томонидан ўтказилган «Қора-дори» махсус тезкор тадбир давомида, Чирчиқ шаҳар Маданият кўчасида хонадонларнинг бири текширилганида, 39 ёшли фуқаро Хафиз А., хонадоннинг балконида жойлашган стол тагида, 1 дона уч литр ҳажмли, 2 дона...\n1991 йил 18 ноябрь — Ўзбекистон Республикасининг Давлат байроғи қабул қилинган кун: Ғурур ва ифтихоримиз рамзи\nАзиз Абдуҳакимов: «Пандемияга қарамай, Самарқанд хайрия яриммарафони ажойиб натижаларни қайд этди»\nЖурналист ва блогерлар учун ташкил этилган пресс-тур «Samarkand Half Marathon — 2020" доирасида шаҳар ва клублар ўртасидаги ўтказилган мусобақаларнинг якунига бағишланган матбуот анжумани билан ниҳоясига етди.\nЎзбекистон биринчи маротаба Венеция архитектура биенналесида «Маҳалла: шаҳар ва қишлоқ ҳаёти» лойиҳаси билан қатнашади\nЎзбекистон биринчи маротаба Венеция архитектура биенналесида иштирок этади, деб хабар бермоқда «Дунё» АА.\nСамарқандда Сўфи Оллоёр ҳазратлари яшаган уй реконструкция қилинади\nКаттақўрғон шаҳри, Пайариқ ва Тайлоқ туманларидаги сайёр қабуллар ҳам ўттизга яқин соҳа бўйича муаммоларни бир платформада ўрганиш, масалаларни ҳамжиҳатликда ҳал қилиш имконини берди. Президент Администрацияси масъуллари, Халқ қабулхоналари, вазирликлар, қўмиталар, идоралар, секторлар раҳбарлари ҳар бир мурожаатни синчиклаб ўрганди, уларнинг ечими...\nShowing 141-160 of 2,652 items.


26.10 Жанни Инфантино "Пахтакор"ни чемпионлик билан табриклади\n25.10 Муҳаммадали Ўринбоев Суперлига-2021да майдонга тушган энг ёш футболчига айланди\nТемур Жўраев, пенальтилар серияси ва совринлар\n2007 йилги мавсумда дарвозабон Темур Жўраевнинг қаҳрамонлиги "Пахтакор"нинг иккита совринни қўлга киритишида катта аҳамият касб этган.\nЖўраев бир неча пенальтилар сериясидаги қаҳрамонлиги сабабли МДҲ Чемпионлар Кубоги ва Ўзбекистон Кубоги жамоамизга насиб этишида улкан ҳисса қўшган. 2007 йил бошида Москвада ўтказилган МДҲ Чемпионлар Кубогида "Пахтакор" ушбу мусобақада ягона муваффақиятини қайд этган. Темур Жўраев эса икки бор пенальтилар сериясида қаҳрамонга айланган. Чорак финалда Сербиянинг ОФК клубига қарши кечган беллашувда 1:1 ҳисоби қайд этилган. Серияда дарвозабон сербияликлардан Божович ва Пилипович томонидан тепилган тўпларни қайтариб, ярим финалга йўл олинишига ёрдам беради. Финалда эса Латвиянинг "Вентспилс" жамоасига қарши баҳсда у Игнатий Нестеров ўрнига 108-дақиқада майдонга туширилади. Пенальтилар сериясида Зангареев ва Ваненснинг зарбаларидан сўнг тўпни қайтаради. Агар Зангареевнинг зарбаси бартараф этилмаганда ғолиблик Латвия клубига насиб этарди. Ҳал қилувчи зарбани қайтаришдан аввал Жўраевнинг ўзи серияда зарбани аниқ амалга оширади. Бу ғалабада унинг сериядаги қаҳрамонлиги катта ўрин тутган.\n2007 йил охирида эса Ўзбекистон Кубоги финалида у яна бир соврин йўлида қаҳрамонлик кўрсатади. "Қурувчи" билан финал 0:0 ҳисобида якунланади. 116-дақиқада яна Нестеров ўрнига туширилган Жўраев ўзидан кутилган ишончларни тўлиқ оқлайди. Рақибдан Ғофуровнинг зарбасини тўсиб олган Темур ҳал қилувчи пенальтини ўзи амалга ошириб, "Пахтакор"нинг Ўзбекистон Кубогини қўлга киритишини таъминлайди. шу тариқа бир йил ичида деярли икки бир хил сценарий ёрдамида жамоамиз ўз совринлари сонини 2тага кўпайтиради,\nЭслатиб ўтамиз, Темур Жўраев "Пахтакор" дарвозабонлари орасида чемпионат ўйинларида ўйин ўтказиш бўйича 7-ўринни эгаллаб турибди. Чемпионатда 96 баҳсда майдонга тушган ушбу посбон ОЧЛда 21 учрашувда жамоамиз шарафини ҳимоя қилган.


Шацких футболчилик фаолиятини якунлади ва мураббийликка ўтди\n18:34 / 07.04.2016\nЎзбекистон терма жамоаси собиқ футболчиси Максим Шацких 37 ёшида футболчилик фаолиятини якунлашга қарор қилди ва мураббийлик ишини бошлайдиган бўлди. У Киевнинг «Динамо» жамоасининг 1999 йилда туғилган ёш футболчиларига мураббийлик қила бошлайди. У мураббий Виталий Косовсковга ёрдамчи бўлади.\n«Ҳозирча ҳеч бир жамоани бошқармайман, Виталий Косовский мураббийлик қилаётган жамоада ёрдамчи мураббийлик қиламан. Мен бу ишга аста-секинлик билан кўника бошлашни ва тажриба тўплашни мақсад қилганман.\nМураббийлик иши ҳақида анчадан бери ўйлаётгандим. Аммо ҳозир кичик жароҳат олганим боис, футболчиликдан мураббийликка ўтиш борасида якуний қарорга келдим. Ҳозирча, фақат ўрганаман ва тажриба тўплайман.\nМендаги жароҳат шундайки, уни операция қилиш керак. Бутун фаолиятим давомида бундай жароҳатга дуч келмагандим, кичик жароҳатларга йўлиққандим, уларни операция қилишга ҳожат қолмаганди. Ҳозир операция қилишдан қандай маъно бор? Барибир футбол ўйнаш учун аниқ вариантлар йўқ. Ёзда Осиёдан тушадиган таклифларни кутай десам, у ердан ҳам аниқ вариант йўқ. Агар таклиф бўлганида операция қилдиришим мумкин эди.\nЯшаш учун, ҳаракатланиш учун бу жароҳат менга халал бермайди. Шу боис, қарор қабул қилиб бўлмадим.\nШацких 6 марта Украина чемпиони бўлган, 2 марта Украина чемпионатининг энг яхши тўпурари соврини билан тақдирланган ва Ўзбекистонда бир неча марта йилнинг энг кучли футболчиси сифатида эътироф этилган.


ИнтерФУТБОЛ :: Садио Мане: “Юлдуз бўлишни орзу қилмаганман”\nСадио Мане: “Юлдуз бўлишни орзу қилмаганман”\n«Ливерпуль» сафида Чемпионлар Лигаси ғолибига айланган Садио Мане France Football нашрига интервью берди. Суҳбат чоғида у болалиги тўғрисида ҳам гапириб ўтди.\n- 17 йил олдин шундай бўлишини тахмин қилганмидингиз?\n- 2002 йили 10 ёшда эдим. Ҳеч қачон жаҳон чемпионатидан ўрин олган Сенегал - Франция (1:0) учрашувини унутмайман. Ҳозиргача ўша сана эсимда қолган - 31 май. Мактабнинг охирги куни эди. Ўқитувчимиз бизни эртароқ қўйиб юборди, чунки барчамиз футбол томоша қилишимизни хоҳлаганди. Мен ҳаттоки уйга ҳам бормадим. Сумкамни укаларимдан бирига бериб, ўзим оқ-қора тасвирли телевизор қаршисига ўрнашиб олиш учун қишлоққа югурдим. Ҳозиргача ўйинни ипидан-игнасигача эслайман. Худди тушимда кўраётгандек бўламан. Умуман олганда, ўша ва Сенегал термасининг бошқа ўйинларидан (ЖЧ-2002да Сенегал чорак финалгача етиб бориб, ушбу босқичда Туркия термасига 0:1 ҳисобида имкониятни бой берган) ажойиб таассурот олганман ва ўзимга-ўзим футболчи бўлишим шарт, деб ваъда берганман, шу буюк футболчиларнинг натижасини такрорлашни истаганман. Ўша пайтларда қишлоқдаги бошқа болалар каби ҳаётим оғир эди. Лекин орзумни амалга оширишга эришдим.\n- Ваҳоланки, орзунгиз амалга ошмайдигандек туюлган...\n- Бу фикрингизга қўшиламан. Боз устига, оиламизда футболни ҳеч ким ёқтирмасди. Ҳар сафар тўп кетидан югурганимда онам жаврашини қўймасди. Мана шунақа осон бўлмаган ҳаёт. Оилада ўзимни ёлғиздек ҳис қилардим. Нима учун барчалари менга қарши бўлишганини тушунмасдим. Лекин футболчи бўлмоқчи эканлигимни аниқ билардим. Фақат қандай қилиб футболчи бўламан? Оила аъзоларим менга қарши, қишлоғимдан (Бамбали, Дакардан 300 км. узоқликда жойлашган) бирорта футболчи чиқмаганди. Ҳақиқий футбол Дакарда эди. Аммо у ерга етиб олиш осон эмасди.\n- Бир куни уйдан қочиб кетишга қарор қилдингиз...\n- Футболсиз ҳаётимни тасаввур қила олмасдим. Баъзида футбол ўйнаш учун дарсларни қолдирардим. Шундан сўнг ўқитувчиларим уйга келиб, ота-онамга мен билан гаплашиб қўйишни тайинлашарди. Отам ва онам эса ҳеч нимани билишмасди. Чунки ҳар куни эрталаб барча дарсликларни олиб, уйдан чиқиб кетардим. Мактабга бормаганимни қаердан билишсин? Ўша пайтларда қишлоғимиздаги айрим йигитлар яхши ўйнашимни айтишган. Улар Дакарга борсам, қандайдир танишларига айтишлари, бахтимни синаб кўришим лозимлигини таъкидлашган. Ниҳоят, 2008 йили 16 ёшга тўлганимда, қишлоқдан қочиб кетишга қарор қилганман.\n- қатъий қарор...\n- Астойдил тайёргарлик кўрганман, лекин бир франк ҳам пулим йўқ эди. қочишдан олдин уйим яқинига спорт сумкамни яшириб қўйганман. Чунки уйдан чиқиб кетаётганимни ҳеч ким билмаслигини истаганман. Эртасига эрталаб соат олтиларда тишимни ювдимда, уйдан чиқиб кетдим. Фақатгина бир дўстим биларди, холос. Унинг ёнига келиб, Дакаргача автобус чиптаси учун пул олдим. Пойтахтда эса ўзим танимаган бир оилада яшаганман. Шу билан бирга, қатор жамоаларда шуғуллана бошладим. Бу пайтда оила аъзоларим мени ҳамма ердан қидира бошлашган. Улар қаердалигимни дўстим билишини тахмин қилишган. Лекин у сиримизни очмаган. Бироқ ҳамма уни айбдор қилавергач, ортиқ яшира олмаган. Ота-онам телефон қилиб, тезда қайтишимни сўрашган. Мен эса қайтишни истамаганман. Улар мактабни якунлаганимдан кейин қўйиб юборишларини айтишгач, қайтганман.\n- Дакарга қайтишни жуда истаган бўлсангиз керак?\n- Албатта. Чунки турли футбол академияларидан таклифлар олгандим. Аммо нархлари «тишлаб» оларди. Эсимда, битта академияда таҳсил олиш йилига 150 000 франк (тахминан 230 евро) туради. Бу оиламиз учун катта пул. Амаким бизнинг қанча топишимизни билгани учун «Бунинг умуман иложи йўқ. Озиқ-овқатга етмай турганда қанақа футбол?» деганди.\n- Охир-оқибат қандай кетгансиз?\n- (Кулади). Узоқ ҳикоя. Умуман олганда, аввалига яхши ўқиганман. Учинчи синфда энг яхши ўқувчи эдим. Биринчи семестрда баҳоим ўртача 14 балл бўлган. Энг юқори балл эса 20 эди. Лекин аста-секин ўқишим паса-йиб бораверган. Мактабни ўртача 9 балл билан 25-ўринда якунлаганман. Балки шу нарса ҳам ота-онамга ўқиш мен учун эмаслигини «тушунтирган» бўлса керак. Ниҳоят, онам ва амаким мени эшитишган. Биринчи дивизионда ўйнайдиган «Каза Спор» (Зигиншор шаҳри клуби) жамоаси кўригига бормоқчи бўлганман. Лекин товонимдан жароҳат олиб, бир ой футбол ўйнай олмаганман. Шу тариқа «Каза» варианти йўқ бўлган. Шундан сўнг Бамбалидан 25 км узоқликдаги Коджи шаҳарчаси жамоасига борганман. Ваҳоланки, жароҳатим ҳали тузалмаганди. Ана ўша ерда Сенгор исмли қарияни учратиб қолганман. Бу воқеани олдин ҳеч айтмагандим...\n- Коджини яхши билардим. Негаки, у ерга ёнғоқнинг пўстлоғини ажратиш учун бориб турардик. Ана ўша қария Сенгор кўпинча бизни пойларди ва ҳайдаб юборарди. Ниҳоят, Коджига бордим. Сенгор велосипедда кетаётган экан. У мени кўриб, мен томон ўгирилди. Ҳозир менга яна бочка отиб қолса керак, деб ўйладим ва яширинишга уриндим. У эса «Садио, қўрқма. Сен билан фақат футбол ҳақида гаплашмоқчиман. Менга яхши ўйнашингни айтишди. Укамнинг Мбурда (Дакардан 80 км узоқликдаги шаҳар) жамоаси бор. Сенга ёрдам беришим мумкин», деди. Уйга қайтдим ва ойимга ҳеч нима демадим. Чунки у бу вариантга ишонмасди. Чунки бундай вазиятлар кўп бўлганди. Аввалига ваъда беришади, кейин йўқолиб қолишади. Лекин Сенгор кутилмаганда уйимизга ташриф буюрди. Онам билан гаплашиб, мени қўйиб юборишларига кўндирди ва ўқишимни давом эттиришим мумкинлигини айтди. Коджидаги жамоа ўртамиёна эди. Лекин у ерда турли мусобақалар бўларди ва машҳур клубларнинг селекционерлари боришарди. «Женерасьон Фот» (Франциянинг «Метц» клуби ҳамкори. Садио Мане 2010 йили айнан шу жамоага ўтган) кўригига бордим. Ўша жамоа боғбонининг таниши бўлган бир одамнинг тавсиясига кўра кўрикка қабул қилиндим.\n- Лекин кўрикдан ўтиш керак эди...\n- Ўшанда кўрикка 200 ёки 300 нафар бола ташриф буюрган. Ҳаммаси яхши бошланмаган. Ўзимни таништирганимда, менга бошқача кўз билан қарашган. Бу қанақа футболчи? Шортиклари ҳам футболчиларникига ўхшамайди, бутсалари йиртиқ. Мен эса бутсаларимни оддий ип билан тикиб олгандим. Мендан «Сен ҳақиқатан ҳам футболчи бўлмоқчимисан?» деб сўрашган. Охир-оқибат жамоага олишган. Ҳаммаси шу тарзда бошланган.\n- Орадан анча вақт ўтди. Бамбалидаги болакайдан нима қолган?\n- Ҳамон қайсарман ва ўз мақсадим йўлида ҳаракат қиламан. қаердан эканлигимни асло унутмайман. Ҳеч нимадан уялмайман. Ҳаётдан кўп сабоқларни олдим. Масалан, бир нарсага эришмоқчи бўлсангиз, тақдирга тан бермай ҳаракат қилсангиз, мақсадингизга эришишингиз мумкинлигини исботладим. Фақат ҳаракат қилиш керак. Олдинлари мактабга 10 километрлик йўлни босиб ўтиш учун кўпинча ухлаб қолардим. Йўлда эса бу менинг фойдамга ишлайди, деб югуриб кетардим.\n- Шу боис ҳам ҳозир машғулотлар базасига биринчи келаркансизда?\n- Машғулотлардан бир соат олдин келаман. Машқлардан олдин массаж оламан. Мен меҳнаткашман. Ўйлайманки, касбимиз буни тақозо этади. Бу ерда майда-чуйдаларга ўрин йўқ. Агар ўсишни истасангиз, ишлашингиз керак.\n- Профессионал футболда шинам кун кечиряпсиз? Ахир бу ҳаёт сизни тарбиялаган ҳаётдан фарқ қилади.\n- Тўғрисини айтсам, узоқ вақт ўзимга кела олмаганман. Умуман бошқа дунёга тушиб қолгандим. Сенегалдагига ўхшамайди, бошқача урф-одатлар... Болалигимда ҳамма нарсага аралашавермаслик, камтар бўлишга ўргатишган. Бу ерда эса ҳамма ўзи учун ҳаёт кечиради. Кейин пуллар, матбуот... Лекин бундан бошим айланиб қолмаган. Албатта, мен ҳам шу ҳаётнинг бир бўлагиман. Аммо менда кичик бир «лампочка» ёнади, холос. Ижтимоий тармоқларга берилмаганман. қишлоғимга тез-тез бориб тураман. Халқдан ажраб қолишни истамайман. Мен футболчи бўлишни истаган оддий йигитман. Юлдузликни орзу қилмаганман.\n- Сизга мутлақо тескари бўлган ал Ҳожи Диуфнинг кумирингиз эканини айтгандингиз...\n- У менга биринчи навбатда футболчи сифатида ёқарди. Унга ўхшашни истаганман. Ал Ҳожининг тўп билан муомала қилиши ёқарди.\n- Вақт ўтказиш борасида ҳам бошқа-бошқа инсонсизлар. Сиз қарта ўйнашни, у эса компьютер ўйинларини яхши кўради... Шундайми?\n- Ҳа! PlayStation нималигини билмайдиган жаҳондаги ягона профессионал футболчи бўлсам керак. Ушбу ўйинни умуман ўйнамаганман, истак ҳам бўлмаган. Клубда ҳам, терма жамоада ҳам барча унга берилган. Тан оламан, ҳаттоки, «жойстик»ни ишлатишни ҳам билмайман. Уно (ўйин номи) ўйнаганим яхшироқ. Йигитлар бунинг учун устимдан кулишади.\n- Ҳар куни онангизга телефон қиласизми?\n- Албатта. Унга мен билан алоқага чиқиши учун лимитсиз тариф олиб берганман. Онам ҳар куни овозимни эшитиб туриши керак. Гарчи у футболчи бўлмаслигим учун анча ҳаракат қилган бўлсада, барибир, онам мен учун энг қадрли инсон. Нима учун қаршилик қилганини ҳам биламан. Чунки қишлоғимизда футбол борасида ҳеч кимнинг омади келмаганди. Оиламиз билан қишлоққа кўчиб борганимизда, бирорта қариндошимизнинг касби бўлмаган. Онам эса менинг ўқиб, бирор-бир касбни эгаллашимни истаган. Унинг учун футбол шунчаки вақтичоғлик эди. Ўйлайманки, энди у фикрини ўзгартирган (кулади).\n- Лекин болалигингизда у сизга нисбатан қаттиққўл бўлган...\n- Агар бирор ишни нотўғри қилсам, онам ва амаким калтаклашарди. Айниқса, дарсларни қолдирганимда. Баъзида дарсни қолдирганимда калтак емаслик учун бирор-бир ўртоғимни уйга бошлаб келардим. Лекин буларнинг ҳаммасини менинг тарбияли бўлишим учун қилишган. Шу боис ҳам ўзимга маҳкам бўлиб ўсдим. Бунинг учун онамдан миннатдорман.\n- Ёш болакай халқ кумирига айланди. Сиздан Африка чемпионатида кўп нарса кутишмоқда (Сенегал терма жамоаси финалгача етиб бориб, ҳал қилувчи баҳсда Жазоирга 0:1 ҳисобида имкониятни бой берди)...\n- Футбол халқимиз учун қандай аҳамият касб этишини яхши биламан. Бизнинг вақтимиз келди. Биздан кўп нарса кутишяпти ва уларнинг ишончларини оқлашимиз керак.\n- Финалда «Ливерпул»даги жамоадошингиз Муҳаммад Салоҳнинг терма жамоасига қарши ўйнашни тахмин қилганмисиз?\n- Салоҳ январда, Дакарда ўтказилган Африканинг энг яхши футболчисига соврин топшириш маросимида Жазоир финалда Сенегал билан ўйнашини башорат қилганди.\n- Африка чемпиони бўлиш ЕЧЛни ютишдан қадрлироқми?\n- Айнан шундай. Бу кубокни ЕЧЛ бош совринига алмаштирган бўлардим. Дакарга Африка кубогини олиб бориш энг катта орзуим.


Йил якунлари: Kun.uz водий жамоасининг 2020 йил сарҳисоби\nЯна бир йил поёнига етиб бормоқда. Йил охирлар экан, анъанага кўра кўплаб жамоаларда фаолият сарҳисоби қилинади. Биз ҳам якунига етиб бораётган 2020 йилда Kun.uz'нинг водийдаги ижодий жамоаси томонидан тайёрланган мақола ва кўрсатувларнинг қисқача сарҳисобини қилиб кўрдик.\nТўрт фасл ичи Андижон, Наманган ва Фарғонани кезиб, воқеа-ҳодисаларни бериб боришга, мурожаатлар ортидан аҳоли муаммоларини ёритиб, масъулларга етказишга, оғир ҳолдаги беморларга хайрия акциялари орқали кўмаклашишга уриндик.\nЕчим топган мурожаатлар\nАҳоли мурожаатларини ўрганиш давомида жойлардаги муаммоларни Kun.uz минбари орқали мутасаддиларга етказиш асосий мақсадимиз бўлди. Шукрки, мақолаларимиз кенг оммага тақдим қилингач, уларнинг аксар қисми ижобий ечим топди.\nХусусан, Қамчиқ довонидаги «Бургут» маскани эгаси, тадбиркор Амонжон Маткомилов Поп тумани ҳокими қарорларига ишониб, мазкур жойга катта миқдорда маблағ сарфлаб обод қилгач, туман ҳокими ўз қарорларига тескари қарорлар қабул қилгани оқибатида юзага келган вазият ҳақидаги мақоламиз ижобий якунланди. Норин тумани маъмурий судида адолат қарор топиб, тадбиркор ютиб чиқди.\n«Тошлоқдаги қишлоқ «иккига ажралди» – Туман ҳокимининг ўзбошимча қарори оқибати қандай ҳал этилади?» сарлавҳали, Фарғона вилоятидан тайёрлаган материалимизга Тошлоқ тумани ҳокимлиги тез фурсатларда муносабат билдирди.\nТошлоқ тумани ҳокими А.Жўрабоевнинг қарорига асосан, Қумариқ маҳалласидаги 1-сонли касб-ҳунар мактабини Найман маҳалласидаги собиқ Тошлоқ қурилиш ва касб-ҳунар коллежи биносига кўчириб, бино ва иншоотларини тумандаги 50- ва 19-мактабларга бериб юборгани ҳақидаги мақолада кўтарилган масала ҳам қонуний ҳал этилди. Куни кеча мурожаатчилар билан яна учрашдик. Улар касб-ҳунар мактаби ўз жойида қолгани, қишлоқда улар билан суҳбат ўтказган туман ҳокими Қумариққа янги мактаб қуришга ваъда берганини билдирдилар.\nЎрганишимизга сабаб бўлган Андижон шаҳар Ҳамкорлик маҳалласи Айланма Ўш кўчасидаги, ярим асрдан зиёд аҳолига хизмат қилиб, афтодаҳол ҳолатга келган «Қаҳрамон симёғочлар» ҳақидаги мақоламиз ёдингиздами? Орадан уч кун ўтиб, маҳалла раиси Одинахон Мансурхўжаева камчиликлар тўла бартараф этилгани ҳақида хабар берганида биз ҳам улар билан тенг қувондик.\nАндижон вилоятининг Марҳамат туманидан мурожаат йўллаган чорвадор Муҳаммаджон ота Исахоновнинг мурожаати эса туман ҳокимлиги 300 бош эчкисига озуқа етиштириш учун ер майдони ажратиб бермаётгани ҳақида бўлган эди. Ота ўтган ойда бизга видеомурожаат йўллабди. Унда чорвадорга туман ҳокимлиги томонидан озуқа етиштириш учун 6,5 гектар суғориладиган жойдан ер майдони ажратиб берилгани айтилади.\nХудди шу мавзудаги мурожаат юзасидан Поп туманида наслли қорамол парваришлаётган Зайлиддин Қўшаловнинг мурожаати ҳам ижобий ҳал бўлди.\nХонобод шаҳридаги, олимпия чемпиони Руслан Нурудинов шуғулланган оғир атлетика залининг ҳокимият томонидан олиб қўйилиши билан боғлиқ видеомақола, UzAuto Motors’нинг тузатиб бўлмас нуқсони бор машинасини олган андижонлик Исмоилжон Ваҳобовнинг арзлари ҳам самарали ечим топди.\nВаъда берилди, аммо...\nШу ўринда, аҳоли мурожаати ва бизнинг ўрганишларимизга қуюқ ваъда бериб, камчиликни бартараф этишга ҳаракат қилмаган ҳокимлик ва мутасаддилар ҳам учради.\nЖумладан, Наманган вилояти Янгиқўрғон туманидаги Нанай қишлоғида ҳалигача 20 минг одам ичимлик сувисиз яшаб келмоқда. Шу йилнинг январида туман масъули М.Мирсайдуллаев: «Жорий йил Нанай қишлоғи юз фоиз ичимлик суви билан таъминланади», деган эди.\nФарғона вилояти Фарғона тумани Тошқўрғоназиз маҳалласидаги ичимлик суви муаммосини ўрганиш жараёнида ҳам туман ҳокимлиги вакили 15 кун ичида аҳоли тўлиқ сув билан таъминлашини айтган эди. Афсуски, маҳалла аҳли ҳали ҳам сувга интизор.\nСаховатли ватандошларимиз хайрия қилган маблағлар билан оғир дардга чалинган кўплаб беморлар операция қилиниб, дарддан фориғ бўлди.\nБалиқчи туман Жартепа маҳалласида яшовчи Камолахон Хонтўраеванинг 6 ёшли ўғли Иззатуллоҳнинг операцияси учун уюштирилган акция ва Андижон шаҳар Жумабозор маҳалласида тўшакка михланган Ҳаётбекнинг онаси Раънохон Ботированинг мурожаатидан сўнг ҳар иккала беморнинг ҳам даволаниши учун етарли маблағ йиғилди.\nЙил давомида, шунингдек, водий вилоятларида ўтказилган байрамлар ва турли спорт мусобақаларидан баҳоли қудрат фото ва видеорепортажлар тайёрлаб, кенг оммага тақдим қилиб боришга интилдик. Водий табиати, тарихи, айниқса самимий ва тадбиркор инсонлари билан таништирувчи материаллар ҳам бериб бордик.\nБиз янги йилда ҳам водий вилоятларидаги воқеа-ҳодисаларни холис, тезкор ёритишда давом этамиз. Kun.uz'ни кузатишда давом этинг.\nЭлмурод Эрматов, Kun.uz'нинг водий вилоятларидаги махсус мухбири\nТасвирчилар – Аҳрорбек Ёқубжонов, Жаҳонгир Маҳмудов


Судга ҳужжатларни Интернет орқали юбориш мумкин бўлади | IDROK.UZ\nЎзбекистонликлар Интернет тармоғи орқали ариза ва бошқа ҳужжатларни судга юбориш имкониятига эга бўладилар. “Ўзбекистон Республикаси фуқаролик процессуал Кодексига ўзгартириш ва қўшимчалар киритиш тўғрисида”ги янги қонун лойиҳаси айнан шу мақсадга қаратилган. Ушбу қонун лойиҳаси парламент қуйи палатасининг навбатдаги ялпи йиғилиши муҳокамасига киритилади.\nҚонун лойиҳасининг асосий мақсади – фуқароларнинг судларга мурожаат қилишларини соддалаштириш, фуқаролик судларида электрон ҳужжат айланмасини йўлга қўйиш ҳамда мазкур йўналишда ҳуқуқий тартибни таъминлашдан иборат.\nҲозирги пайтда мазкур тартибни амалиётга жорий қилиш бўйича давлатимизда сезиларли ишлар олиб борилмоқда. Жумладан, «E-SUD» тизими жорий қиинган, электрон шаклдаги чақирув қоғозлари, судга мурожаатлар ва қарор лойиҳалари ҳамда бошқа ҳужжатларни юбориш йўлга қўйилган. Ривожланган давлатлар амалиёти шуни кўрсатмоқдаки, фуқаролик суд тизимида электрон ҳужжат айланмаси суд жараёнларининг тез ўтишини таъминлайди.


Huquqburch.Uz - Уч рембрандт\n— «Друо отел»ини биласизми? — сўради мендан Жозеф Леборнь.\n— Уни ҳамма билади-ю!\n— Унда «Друо отел»и билан боғлиқ бир воқеани эшитинг. Кунларнинг бирида шов-шувга сабаб бўладиган кимошди савдоси ҳақида эълон берилди. Гап кимсан Рембрандтнинг шу пайтгача номаълум асари устида бораётган эди. Валь фамилияли қандайдир антиквар то сотишга қарор қилмагунча — роппа-роса ўн беш йил уни ўз уйида сақлаб келган экан.\nУ рассомнинг автопортрети бўлиб, муаллиф имзоси ёнидаги «1669» санаси унинг баҳосини ниҳоятда ошириб юборган эди. Чунки Рембрандт шу санада вафот этган ва унинг ўша йили чизилган бошқа портрети йўқ.\nВаль бир неча санъатшуносни таклиф қилиб, шоҳ асарни кўрсатади. Улар бир овоздан сурат асл нусха эканини тасдиқлашади. Аммо ҳар нарсадан шубҳалангичларнинг «бунга экспертлар нима дейишаркин?» қабилидаги шивир-шивирлари тўхтамайди.\nКутилмаганда ҳаммани ҳаяжонга солган хабар тарқалди: шанба куни чошгоҳда башанг кийинган қандайдир йигит картинани қўлтиғига қистириб Друо галереясига кириб келади ва уни Валь номидан отел директорига топширади. Шунингдек, у қимматбаҳо сурат қўйиладиган залда эртадан бошлаб детектив навбатчилик қилишини ҳам маълум қилади.\nСуратнинг ўлчами олтмиш сантиметрга етмиш бўлиб, қора эмандан ясалган ромга жойланган бўлган. Йигит ҳали кетиб улгурмай, почтачи келиб, директорга худди шу ўлчамдаги ўрамни топшириб, ғойиб бўлади.\nНиҳоят, соат бешда «Друо отел»ига гул-гул ёниб Валнинг ўзи кириб келади ва бақа бўлиб қолган директорнинг кўз ўнгида шунча машмашага сабаб бўлган суратни очади.\nБундай томошанинг таърифига тил ожиз! Директорнинг олдида Рембрандтнинг бир эмас, нақд учта сурати турарди. Улар тамомила бир хил, ҳатто ромлариям бир хиллигидан Валь ҳам ўз картинасини нариги иккитасидан ажратолмай қолади.\nЗудлик билан полицияга хабар қилишади. Биринчи суратни олиб келган йигит ва иккинчи суратни олиб келган шотирни қидиришга тушадилар. Друо суратлар галереясининг мўъжазгина олами алғов-далғов бўлиб кетади.\nБуям етмагандай, суратларни энг яхшисини топиш илинжида бир жойдан бошқа жойга илаверишганидан, Рембрандтнинг эгаси Валь ҳам, онт ичиб тасдиқлашича, энди улардан қай бири асл нусха эканини аниқ кўрсатолмайди.\nУч кун кўргазмалар залида танқидчи ва таниқли антикварлар уймалашади. Уларнинг хулосалари ҳар хил эди. Баҳсга киришганларга қулай бўлсин учун ҳар бир картина ромига бир, икки, уч рақамлари ёзилган қоғоз ёпиштириб ҳам қўйишади.\nБировлар биринчи, бошқалар иккинчи рақамли сурат асл нусха эканини айтиб туриб олишади. Учинчи рақамли сурат тарафдорлари эса негадир камчиликни ташкил қилади.\nКимошди савдосини ўтказиш, турган гапки, номаълум муддатга кечиктирилади. Тергов иши давом этади. Аммо на ўша ёш йигитни, на почтачини топа олишади.\nЖозеф Леборнь кулимсираб ҳар учала сурат остидаги имзонинг катталаштирилган фотосуратини менга узатди.\n— Экспертиза-чи?.. — деб сўрадим.\nЛеборнь энди хохолаб кулиб юборди.\n— Соддасиз-да! Нима, бунақа ишларга ҳеч дуч келмаганмисиз? Яқинда Германияда Ван Гог асарининг қалбаки нусхаси билан боғлиқ можаро юз берди. Ишга жалб қилинган ўн нафар экспертнинг фикри бир жойдан чиқмади. Даҳанаки тортишувлар ҳам уларни муросага келтиролмаган. Икки йил олдин эса Америкада Рафаэл асарининг сохталаштирилиши билан боғлиқ афера шов-шувга сабаб бўлган эди. Экспертлар сурат эгасининг ҳисобидан Лондон, Берлин, Париж ва Римни айланиб чиқишган. Ҳамма нарсани очиқ-сочиқ ёзаверадиган Қўшма Штатлар матбуотининг хабар беришича, экспертиза ҳақиқий митингга айланиб кетган: экспертлар бир-бирларини соябонлари билан уриб-туртишгача бориб етишган.\n— Баҳслашишга каттароқ бир баҳона, холос. Мен айтаётган ҳолатда ҳар учала сурат бўйича олинган натижа бир хил бўлган.\n— А, суратнинг микроскоп таҳлили?..\n— Ҳеч қандай натижа бермади.\n— Учала имзони синчиклаб ўрганиш ҳам натижа бермадими?\n— Ўзингиз бир қаранг... Хулоса чиқариб кўринг қани?\n— Друо галереясига келтирилгунга қадар сурат қаерда турган?\n— Қайси сурат?\n— Қайси бўларди, ўша, Валь олиб келгани. Асл нусха.\n— Валнинг Суффен кўчасидаги уйида. У ҳатто осилмаган ҳам, шундоқ эгасининг кабинетига қўшилиб кетган кичкина хонада қулфлоғлиқ турган.\n— Қанча вақт турган экан у ерда?\n— Ўн беш йил. Валь уни қайсидир провинциядаги кимошди савдосидан қидириб топган вақтдан буён. Сурат қурум босиб, иркит бир аҳволдалигидан ундаги тасвирни ажратиш мушкул бўлган. Имзо эса ўчиб кетган. Аммо Валнинг диди нозик. У портретни реставрация қилдиради... Бироқ энг яқин одамларидан бошқа ҳеч кимга топилмаси ҳақида оғиз очмайди. Саноқли одамларгагина уни кўриш насиб қилган. Валь нуқул «Куним қуруқ нонга қолсаям Рембрандтни сотмайман» деб такрорлайверар экан.\n— Валь деганингиз нима иш қилади ўзи?\n— Расман ҳеч нима. Қачон қарама «Друо отел»ида ўралашиб юради, аммо бирор арзирли иш қилмаган. Нималарнидир сотиб олади, яна сотади...\n— Нега Рембрандтни сотувга қўядиган бўп қопти? Уни бунга нима мажбур қилдийкин?\n— У қизини узатаяпти.\n— Бундан чиқди, оилали экан-да?\n— Хотини ўлган. Йигирма иккига кирган ёлғиз қизи бор. Куёви қимматбаҳо тошлар савдоси билан шуғулланади.\n— Валь бадавлатми?\n— Унча қиммат бўлмаган квартирада камтаргина кун кечиради. Икки оқсочи бор экан. Унинг айтишича, ягона бойлиги ўша, ҳеч ажралгиси келмаётган Рембрандтнинг портрети бўлган. Шунинг учун ҳам у уч суратни кўрганида жазавага тушиб, адои тамом бўлдим дея ўзини ҳар кўйга солган. Ҳатто жонига қасд қилмоқчиям бўлганмиш.\n— Наҳотки, қандай қилиб?\n— Веронал ичган, бироқ қизи ундаги заҳарланиш аломатини сезган заҳоти врач чақириб, ҳаётини сақлаб қолган.\n— Хуллас, кимошди савдоси ўтказилмабди-да?\n— Ўтказилди. Уч ҳафтадан кейин. Унгача эса узундан узоқ баҳслар тўхтамади, одатий ва назорат экспертизалари ўтказилди. Бир-бирини инкор этувчи хулосалардан иборат мақолалар пойма-пой чоп этилди. Мутахассислар жиддий мунозарага киришиб кетишди. Полиция, биринчи навбатда, бўлажак куёвдан шубҳаланган, чунки суратни кўриш учун рухсат фақат унга берилган экан. Бироқ у бу ишларга умуман дахли йўқлигини исботлаб берибди. Ҳатто мутлақо айбсиз икки-уч баҳоловчи ҳам терговга тортилган.\n— Оқсочларданам бирон гап чиқмабдими?\n— Йўқ, бири қари кампир, ошхонадан бошқа нарсани билмайди. Саволларга пойинтар-сойинтар, тушуниксиз жавоб берган. Умуман, эси унчалик жойидамасдай таассурот уйғотган. Иккинчи оқсоч люксембурглик ёш қиз. Унинг еттинчи қаватдаги каталакда ухлаши терговда маълум бўлиб қолган. У қиз хўжайинининг хонадонига ҳеч қачон бирон кимни эргаштириб келмаган, сурат ҳақида ҳам ҳеч нима билмаган.\n— Шундай қилиб, иш нима билан тугади?\n— Ҳар тугул, эсдан чиқмайдиган аукцион ўтказилди. «Друо отел»ининг кунда-шундалари ҳаммаси бирдай йиғилди. Берлин ва Амстердамдан ҳам коллекционеру тасвирий санъат шинавандалари етиб келишди.\nЭнг майда деталларигача бир хил уч сурат ёнма-ён осиғлиқ турар, Валь эса адои тамом бўлган эди. У ташриф буюрганларнинг гоҳ у, гоҳ бу тўдасига бориб ўзининг мусибати ҳақида қайта-қайта такрорлаб чарчамасди. «Мен хонавайрон бўлдим, — минғирларди Валь. — Бандитлар қизгинамнинг сепини ўғирлашди. Аммо лекин сурат шу ерда... ҳа-ҳа, шу ерда, мен шўрлик эса уни таниб ололмаяпман...».\nАукциондаги нархларни тасаввур ҳам қилолмайсиз. Энг қизиғи, сотувга учала сурат ҳам қўйилди. Ҳолбуки, улардан иккитасининг ҳеч қанақа қадри йўқ, қалбаки. Лекин уларнинг қайси бири ҳақиқий? Шунинг учун аукцион аукцион эмас, лотерея ўйинини эслатар эди. Биринчи рақамли сурат роппа-роса икки юз минг франкка баҳоланди. Харидорларнинг бири америкалик йирик коллекционернинг агенти бўлиб чиқди. Ҳаммани шошириб қўйган ўша бўлди.\nИккинчи рақамли сурат уч юз минг франкка сотилди. Харидор яна ўша эканини ҳамма билиб ўтирар, афтидан, у учала суратни қўлга киритиш орқали асл нусхага ҳам эга чиқмоқчи эди. Бу унга анча қимматга тушди.\n«Друо отел»ида дагарларга ўрин йўқ. Америкаликнинг бекорга шунча пул сарфламаётганини аукционга келганлар дарров тушунишди. Бу ҳолатда фақат икки суратни сотиб олишдан маъни йўқ. Демак, қанча пул кетишидан қатъи назар, унинг ҳар учала суратни сотиб олишига тўғри келади. Эҳтирослар жунбушга келди. Учинчи суратнинг нархи кўз очиб юмгунча тўрт юз минг франкка, сўнг ярим миллионга чиқди. Ниҳоят, у ўша америкаликнинг агентига етти юз минг франкка сотилди.\nБояқиш терлаблар кетди. Фақат биттаси асл нусха бўлган бу уч сурат унга бир миллион икки юз минг франкка тушган эди.\n— Охир-оқибат асл нусха қайсилиги аён бўлдими?\n— Йўқ, албатта! Ҳозир уларнинг учовиям ўша бой америкаликка сурур бағишлаб, галереясини безаб турибди.\n— Бундан чиқди, бу ҳамма учун сирлигича қолибди-да?\n— Икки кишини айтмаганда, шундай.\n— Бу фирибгарликнинг бошида турган одам ва... мен.\n— Демак, сиз суратнинг асл нусхасини кўргансиз?\n— Йўқ. Менга фақат сиз қўлингизда ушлаб турган фотосуратларни ишлаш топширилган...\n— Унда айтинг-чи, булардан қайси бири асл нусха? — сўрадим имзоларни яна бир кўздан кечириб.\n— Асл нусха йўқ, — деди Леборнь. — Учала сурат ҳам қалбаки.\nҲайронликдан оғзим очилиб қолди. Леборнь бунга эътибор ҳам бермай давом этди:\n— Таваккалга қўл ураётган одамни бир тасаввур қилиб кўринг-а. Умуман олганда, бу одам майда антикварлардан эди. Аммо у бир уринишда миллионни қўлга киритишни истади. Кунларнинг бирида у сохтакорликдан қўрқмай, Рембрандт автопортретини уч нусхада, айнан бир хил қилиб чиздиради. Бир муддат уларни ҳеч кимга кўрсатмай юради. Кейинчалик ўша нусхалардан бирини ўзининг ғира-шира хонасида яқинларидан бирига кўрсатади. Қарабсизки, Рембрандтнинг ноёб асари — сотилмайдиган картина ҳақидаги мишмиш пайдо бўлади. Бу қадар тилга тушишига унинг сотилмайдиган суратлардан экани, бунинг устига, Валь санъат ихлосмандларидан ҳали ҳеч кимнинг унга кўз ташлашига ҳам имкон бермагани сабаб эди.\nВақт ўтаверди. Ниҳоясиз фикр-мулоҳазалар учун мавзу бўлган картинага ҳаёт инди. Шундан буён ҳамманинг оғзида ўша сурат!\nКутилмаганда Валь картинани сотмоқчи эканини эълон қилади. Гўёки, қизининг сепи учун.\nТаҳликали вақт келди! Номаълум суратни томоша қилган экспертлар сохтакорликни сезиб қолишса нима бўлади? Лекин Валь ўзини йўқотиб қўймади. Унинг ихтиёрида яна икки сурат бор экан, экспертларда «Сурат ҳақиқийми?» деган савол туғилмайди. Уларни фақат «Уч суратдан қайси бири ҳақиқатан Рембрандт мўйқаламига мансуб?» деган савол қизиқтиради.\nКураш бошланди. Тарафкашлар ўртасида тортишув бўлиши муқаррар эди. Улар биринчи, иккинчи рақамли суратлар учун аёвсиз жанг олиб боришди. Ҳатто учинчи рақамли сурат ҳам ўз тарафдорларини топган эди. Инсон табиати шунақа...


Дата размещения: March 7, 2017 в 7:17:49 PM\nПрофессорлар массивида 6,5 сотих уй-жой сотилади. Барча қулайликларга эга (газ, сув, канализация, уй телефони). Ховли яхлит квадрат кўринишда. Кўчани ўртасида жойлашган. Уни иккига бўлиш мумкин. Эшик темир дарвоза. Сув ва газ напори яхши. Марказий трассага уланган. 7 та хона ўртача ремонт қилинган. Бу уй ўзимники. Эшик ва деразалар акфадан. (90) 9823048 ЗЕБО


Mercedes водородда юрувчи футуристик кўринишдаги юк машинасини тақдим этди (видео)\n20:51 / 17.09.2020\nDaimler концерни водород ёниғли элементларида юрувчи Mercedes-Benz GenH2 деб номланган янги юк машинасини тақдим қилди. Ушбу модель компаниянинг водородда юрувчи биринчи юк машинаси ҳисобланади. Автомобил ҳозирча прототип кўринишида бўлиб, компания унинг серияли ишлаб чиқарилишини 2035 йилда йўлга қўйишга ваъда берган.\nФутуристик кўринишга эга моделнинг оғирлиги 40 тоннани ташкил қилади. У 25 тонна юк кўтара олади. Юк машинаси иккита ёнилғи бакига эга бўлиб, улардан ҳар бири 40 кг суюлтирилган водородни ўз ичига сиғдиради. Бундай ҳажмдаги водород юк машинасининг 1000 км йўл босиб ўтишига етади. Компанияда юк машинасининг водород билан тўлдирилишига оддий юк машинасини дизель ёнилғиси билан тўлдириш каби вақт кетишига ваъда қилинган.\nМашина иккита электр двигатель ёрдамида ҳаракатга келтирилади. Уларнинг энг юқори қуввати 449 от кучини, таянч қуввати эса 312 от кучини ташкил қилади. Моторлар 300 кВтли ёнилғи элементлари тизими ва қўшимча 400 кВт бера оладиган аккумулятордан энергия олади.\nНемис компанияси, шунингдек, иккита электр юк машинасини тақдим этган. Булар eActros ва eActros LongHaul моделлари бўлиб, улар бир қувватланишда мос равишда 200 км ва 500 км йўл боса олади. eActros 2021 йилдан, eActros LongHaul эса 2024 йилдан ишлаб чиқарилиши кутилмоқда.\nАйни вақтда немислардан ташқари, водородда юрувчи юк машиналарини яратиш устида бир неча компания иш олиб бормоқда. Жумладан, октябрь охирида Hyundai компанияси HDC-6 Neptune деб номланган юк машинасини тақдим этиши кутилмоқда. Бундан ташқари, Toyota компанияси ҳам шу йўналишда иш олиб бормоқда.\n20:43 / 18.08.2020\nГерманияда Mercedes автомобиллари сотилиши тақиқланиши мумкин\n20:07 / 06.08.2020\n23:08 / 07.05.2020\nMercedes’га Жанубий Кореяда рекорд қийматда жарима солинди\n16:28 / 28.01.2020\nMercedes юк машиналари рекорд баландликка кўтарила олди


Ироқ Туркиягача янги нефть қувурини қуриб ишга туширади\n20:17 / 29.11.2017\nИроқ марказий ҳукумати узунлиги 350 км бўлган ва суткасига бир миллион нефть етказиб бериш қувватига эга Киркук - Жайхон янги нефть қувурини ишга тушириш ҳақида қарор қабул қилди. Бу ҳақда Ироқ нефть вазирлигига асосланиб, «Аанадолу» агентлиги хабар қилмоқда.\nБундай қарорга келинишига сабаб, Мўсул шаҳрининг ИШИД террорчилари томонидан 2014 йилда эгаллангани ва Киркук нефти Туркиянинг Жайхон бандаргоҳига етказиладиган қувур жангариларнинг ҳужумига дучор бўлиб, уни таъмирлашнинг имокни йўқлигидадир.\nЯнги нефть қувури ёрдамида Ироқ марказий ҳукумати 16 октябрдаги ҳарбий операция туфайли олинган Киркукнинг нефть конлари устидан назоратни сақлаб қолишни режалаштирмоқда.\nЯнги нефть қувури қурилиши Ироқнинг Салоҳиддин вилоятидан бошланади. Унинг йўналиши Киркук ва Мўсул ҳудудидан ўтади, Дуҳўк вилоятидаги Фишҳабур туманидан ўтиб, Туркия ҳудудига киради.\nКиркук ҳудудида бешта нефть кони — «Ҳавана», «Бой Ҳасан», «Бобоғурғур», «Ҳебазия», «Жанбура» мавжуд бўлиб, уларнинг ҳар бирида қудуқ қазилган.\n16 октябргача Арбил назорати остида бўлган «Ҳавана» ва «Бой Ҳасан» конларидан ҳар куни 300 минг баррел нефть экспорт қилинган.\nИроқнинг North Oil Company давлат нефть компанияси бошқа уч кондан кунига ўртача 150 минг баррель нефт қазиб олган. Яъни айни кунда Киркукдаги барча нефт конларидан кунига 450 минг баррель нефть олинади.\nИроқ нефть вазири Жаббор Луайбий 17 октябрь куни хорижий инвестициялар ҳисобига ушбу конлардан нефть қазиб олишни суткасига 1 миллион баррелга етказилишини айтиб ўтган эди.


Тайёрлов курси тингловчилари кириш имтиҳонларисиз Инҳа университети талабасига айланади - xabar.uz\nТайёрлов курси тингловчилари кириш имтиҳонларисиз Инҳа...\n19.06.2018 16:24 0 556\n2018 йилнинг 19 июнь куни Тошкент шаҳридаги Инҳа университети (IUT) қошидаги Узлуксиз таълим маркази тайёрлов курси тингловчилари орасида якуний имтиҳонларни ўтказди. Имтиҳон якунларига кўра, энг яхши тингловчилар кириш имтиҳонларисиз IUT талабасига айланиш имкониятига эга бўлишди.\nIUT томонидан ёшларни олий ўқув юртларининг кириш имтиҳонларига тайёрлаш мақсадида Узлуксиз таълим маркази ташкил этилган. Бугунги кунда ушбу марказ математика, физика ва инглиз каби фанлардан ўқув курсларини таклиф этади.\nМарказ тажрибали ва юқори малакали ўқитувчиларни жалб қилиб, ўқув жараёнини қаттиқ назорат қилади. Ҳар уч ойлик муддатда тингловчилар оралиқ назорат топширишади ва фақат муваффақиятли тингловчиларгина ўқишни давом эттиришади.\n«2018 йилнинг сентябрь ойида 460 нафарга яқин ёшлар бир йиллик ва икки йиллик тайёрлов курсларига рўйхатдан ўтишди ва уларнинг фақатгина 150 нафаригина якуний имтиҳонларда иштирок этиш имкониятига эга бўлишди», — дея қайд этди Узлуксиз таълим маркази менежери Дилшод Соатмуродов. — «Бу биз томонимиздан битирувчилар сонига эмас, таълим сифатига эътибор бераётганимиздан даракдир».\nТайёрлов курсларининг якуний имтиҳонлари математика ва физика фанларидан ўтказилди. Тошкент шаҳридаги Инҳа университетининг «Логистика» факультетига ўқишга кирмоқчи бўлган тингловчилар фақатгина математика фанидан имтиҳон топширишди. Имтиҳонда ҳар бир фанга бир соатдан вақт ажратилди.\nКорея Республикасидаги Инҳа университети мутахассислари IUTга кириш имтиҳонларини ўтказиш учун Ўзбекистонга келишди. Имтиҳон саволлари Жанубий Кореяда тайёрланди ва имтиҳондан бир кун аввал Ўзбекистонга олиб келинди. Имтиҳон натижалари 2018 йилнинг 2 июль куни эълон қилинади.\nКурс якунлари бўйича тингловчилар якуний имтиҳонларни топширадилар ҳамда 60 фоиздан юқори балл тўплаган ва энг яхши тингловчиларнинг дастлабки 30 фоизи қаторидан ўрин эгаллаган тингловчилар Тошкент шаҳридаги Инҳа университетининг талабасига айланадилар. Улар шунингдек, университетнинг кириш имтиҳонларида қатнашиб, грант ўринлар учун курашиш ҳуқуқини ҳам қўлга киритадилар.\nЯкуний имтиҳонларда иштирок этган лицей ва коллежларнинг биринчи ва иккинчи босқич ўқувчилари якуний имтиҳонлар натижалари бўйича университет талабалари бўлиш имкониятини қўлга киритишади. Фақатгина улар лицей ёки коллеждаги таълимни тугатиб, диплом олгандан сўнг университетга қабул қилинадилар.\nИмтиҳонларнинг очиқлиги ва шаффофлигини таъминлаш мақсадида Тошкент шаҳридаги Инҳа университети маъмурияти кутиш залида имтиҳонларнинг тўғридан-тўғри узатишни ташкил этди. Ота-оналар имтиҳонларни онлайн режимида кузатиш имкониятига эга бўлишди.\nБунга қўшимча равишда ўқувчиларнинг ота-оналари ва барча хоҳловчилар имтиҳонларни Тошкент шаҳридаги Инҳа университетининг фейсбукдаги саҳифаси орқали онлайн режимида кузатиш имкониятига эга бўлишди.\nҚайд этамиз, 2017 йили Тошкент шаҳридаги Инҳа университети (IUT) қошидаги Узлуксиз таълим маркази Тайёрлов курси тингловчиларининг 94 фоизи талаба бўлишди. Жумладан 73 фоиз тингловчилар IUT га киришди. Марказ ходимлари бу йил мазкур кўрсаткич янаям юқорироқ бўлишига умид қилишмоқда.\nТаққослаш учун: 2016 йили Тошкент шаҳридаги Инҳа университети (IUT) қошидаги Узлуксиз таълим маркази тайёрлов курси тингловчиларининг 82 фоизи талаба бўлишди, уларнинг 61 фоизи IUT га кирди.\nИНҲА тайёрлов курси\nТехнология 27/07, 15:08\nИпак йўли бўйлаб математик саргузаштлар


Улуғбек қолдирган мерос\nбарча даврларда ҳам ўз қийматини йўқотмайди\nИлму фан тараққиётига, цивилизация ривожига улкан ҳисса қўшган буюк ватандошимиз билан ҳақли равишда фахрланамиз. Улуғбек ўз замонасидаёқ шуҳрат қозонди. У ҳақда кўплаб китоблардан маълумотлар жой олган. Масалан, Алишер Навоий унинг илм-фан борасида қилган ишларини улуғлаб, шунай ёзади:\nАнинг абнойи жисми бўлди барбод,\nВалек ул илм сори топти чун даст,\nКўзи оллинда бўлди осмон паст.\nРасадким боғламиш зеби жаҳондур,\nЖаҳон ичра бир осмондур.\nКи андин ёзди "Зижи Кўрагоний".\nҚиёматга дегунча аҳли айём,\nЁзурлар анинг аҳкомидин аҳком.\nОлам Улуғбекдек султон кўрмагани рост. Негаки, тарих саҳифаларини варақлаб ҳам олим, ҳам подшоҳлик қилган шахсни то унгача учратиш қийин. Тўғрироғи — йўқ. Подшоҳларни қўя турайлик, олимлар ҳам кўп ўтган. Ўтган-у, лекин Улуғбек даражасига кўтарила олганлари камдан-кам.\nМирзо Улуғбек пойтахти Самарқанд бўлган Мовароуннаҳр мулкини қирқ йил (1409 — 1449) давомида адолат билан бошқарди. Улуғбек даврида Самарқанд янада равнақ топди. Шаҳарда ҳунармандчилик, меъморчилик, адабиёт, санъат, илм-фан, савдо-сотиқ тараққий этди. Масалан, меъморчилик борасида Бухоро, Самарқанд, Ғиждувонда мадрасалар ва Марвда хайрия муассасалари қурдирди. Мадрасаларда диний илмлар билан бирга дунёвий билимларни ҳам ўрганиш ва ўргатишга аҳамият бериладиган бўлди. Адабиёт соҳасини оладиган бўлсак, ўзбек қасидачилигига асос солган Саккокий Улуғбек яратган илмий ва адабий муҳитда яшаб, ижод қилади. У Улуғбекка атаб бир нечта қасидалар ёзган. Қасидаларидан бирида шундай дейди:\nФалак йиллар керак сайр этсаю келтирса илкига,\nМенингдек шоиру турку сенингдек шоҳи донони,\nёки яна бир ўринда Улуғбекка қарата мурожаат қилиб шундай дейди:\nАё шоҳо, малаксийрат, сенинг васфинг сўзи ичра\nЎқигин энди олингда яна бир достон келди.\nСалотин дунёда кўб келдию кечди, сенингтек бир -\nФалакнинг гар тили бўлса, айтсинким, қачон келди...\nШаҳо, лутфингни топқум деб дуочи банда Саккокий\nБелин жони била боғлаб бу хизматга равон келди.\nҲа, Саккокий айтганидек, Улуғбекнинг ҳузурига, у яратган илмий ва адабий, маърифий муҳитда иштирок этиш, илм ва ижод билан шуғулланиш истагида кўплаб олимлар, шоирлар белини қамишдан эмас, "жони билан боғлаган" ҳолда Самарқандда йиғилади. Натижада 200 нафардан зиёд олимни жамлаган Самарқанд илмий мактаби ташкил топади.\nКези келганда айтиш мумкинки, Жомий ва Навоий ҳам айнан Самарқандда таҳсил олиши Улуғбек яратган илмий-адабий муҳитнинг таъсирида эди. Алишер Навоий Самарқанд мадрасаларида ўқиб юрган кезларида Улуғбек қурдирган Расадхона ҳали бузилмаган, осмон жисмларини кузатиш ва ўрганишда фойдаланилар, бунда шоир Расадхона билан танишган, мадрасада эса астрономия, математика, географияга оид билимларни ҳам ўрганган. Унинг айнан астрономия соҳасига доир билимлари кейинчалик "Хамса"нинг "Сабъаи сайёр" достонида мукаммал тарзда ўз аксини топади.\nОдил ва фозил Улуғбек образи кўпгина бадиий асарларда ҳам яратилган бўлиб, айниқса, М. Шайхзоданинг "Мирзо Улуғбек" фожиасида унинг образи янада тўлақонли, таъсирчан тасвирланганки, асарда Улуғбек мураккаб шахс сифатида тарихий ҳақиқатга мос тарзда гавдалантирилган.\nУлуғбекнинг илмий мероси ҳақида гап кетганда айтиш жоизки, унинг "Зижи жадиди Кўрагоний", "Тўрт улус тарихи" асарлари бизга яхши маълум. Бироқ "Ўзбек миллий энциклопедияси" да қуйидагича маълумот ҳам келтириб ўтилган: " Улуғбекнинг яна бир асари "Рисолаи Улуғбек" деб аталади ва Ҳиндистондаги Алигарх университети кутубхонасида сақланади, ҳали ўрганилмаган. Балки у ҳам ҳисоблаш математикасига алоқадордир". Савол туғилади: ушбу асарни ўрганиш фурсати етмадимикин? Албатта, бунда икки давлат элчихоналарининг саъй-ҳаракатлари муҳим ўрин тутади. Ахир Туркия, Эрон ва бошқа давлатларда сақланаётган Навоий асарлари ўрганиляпти-ку, наҳотки Ҳиндистонда сақланаётган Улуғбек асарини ўрганишнинг иложи бўлмаса?.. Ахир, бу илм-фан учун катта янгилик бўлиши мумкин.\nХулоса қилиб айтганда, Улуғбек, унинг адолатли сиёсати, илму ҳунар аҳлига ҳомийлиги, олимлигию оқиллиги барча замонларда авлодлар учун ибрат ва намуна мактаби бўла олади.\nМуаллиф: Шамсиддин Ғаффоров\n20.03.2018 290 № 21 Маданият


Соғлом қалб эгаси (Жийлоний ҳикматлари) | Azon.uz - Ахборот-таҳлилий портал\nСоғлом қалб эгаси (Жийлоний ҳикматлари)\n433 18:00 12.07.2019\n“Соғлом қалб тавҳидга, таваккалга, ишончга, тавфиқ, илм ва иймонга ҳамда Аллоҳнинг қурбатига лиммо-лим тўла бўлади. У халойиқни ожиз, хор ва муҳтож ҳолда кўради, аммо улардан бирор гўдак олдида ҳам кибр қилмайди. Золим, мунофиқ ва осийлар (унинг муқаддасотларини поймол қилмоқчи бўлганда) қаршисида Аллоҳ учун ғазаб қилиб йиртқичга айланади. Солиҳ, тақводор-парҳезкорлар олдида эса камтар ва тавозели бўлади”.\nИнсон фарзларга аҳамиятни ошириш, нафл ибодатлар ҳамда зикрларда бардавом бўлиш билан секин-аста қалб поклигига эришади. Қалб поклиги, яъни унинг саломатлигига эришгач, қалби Аллоҳ муҳаббати билан тўлади. Раббимнинг муҳаббати кирган қалбга албатта илм-у иймон ва фақатгина У зотга таваккал қила олиш сифатлари мустаҳкам ўрнашади. Чунки қалбга ниманинг муҳаббати кирса унинг маърифати ҳам ўз-ўзидан киради. Аллоҳни сева олган инсон барча нарсани ўз ҳақиқати билан кўра олади.\nАллоҳ қалбларимизга ўз муҳаббатини солсин!


ЖЧ-2018 дан сўнг фаолиятни якунлаган юлдуз футболчилар\n9 сентябрь, 2018, 10:10\nАндрес Иньеста, Испания терма жамоасида 12 йил(2006-2018). У ўзининг дебют ўйинини Россияга қарши ўтказган эди. Тасодифни қарангки, сўнгги ўйини ҳам русларга қарши ўйинга тўғри келди.\nЖерар Пике, Испания терма жамоаси сафида 9 йил (2009-2018). Икки карра Европа ва бир марта ЖЧни қўлга киритган Пикега энди ҳеч ким ҳуштаквозлик қилмайди\nДавид Сильва, Испания терма жамоаси сафида 12 йил (2006-2018). Англия Премьер-лигасининг энг яхши ярим ҳимоячиларидан бири саналадиган Сильва "қизил фурия"даги бутун фаолиятини Иньеста ва Хавининг соясида ўтказишга мажбур бўлди ва...\nТим Кэйхилл, Австралия терма жамоаси сафидаги 14 йил (2004-2018). "Соккеруз" тарихидаги энг яхши тўпурар (50 та гол) ҳам термадаги фаолиятини якунлашга қарор қилди.\nМарио Манжукич, Хорватия терма жамоаси сафида 11 йил (2007-2018). ЖЧ финалидан сўнг у шундай деди: "Ҳеч ким идеал эмас. Мен кўплаб вазиятларни бой бердим, тўпни йўқотдим, аммо мен доимо терма учун боримни қилдим".\nЖейми Варди, Англия терма жамоаси сафида 3 йил (2015-2018). "Лестер" ҳужумчиси вақтини кўпроқ оила даврасида ўтказмоқчи ва ёшларга ҳам имкон беришни истаганини баён қилди.\nХавьер Маскерано, Аргентина терма жамоаси сафида 15 йил (2003-2018). "Хэбэй Чайна Форчун" клуби ҳимоячиси "альбиселесте"ни тарк этиши борасида Францияга қарши ўйиндан кейиноқ маълум қилган эди.\nМесут Ўзил, Германия терма жамоаси сафида 9 йил (2009-2018). Сабаб мутлақо сиёсий ва бу ҳақда жуда ҳам кўп ва хўп гапирилди. Шу боис, яна такрорлашга ҳожат йўқ назаримизда.\nРафаэль Маркес, Мексика терма жамоаси сафида 21 йил (1997-2018). 5 та мундиалда иштирок этиб, рекорд ўрнатган Маркес ҳам терма жамоадаги фаолиятини якунлашга қарор қилди.\nСардор Азмун, Эрон терма жамоаси сафида 5 йил (2013-2018). 23 ёшли футболчи Эрон терма жамоасини тарк этишининг асосий сабаби сафида онасининг бетоблигини айтган эди.\nРажа Наионгголан, Бельгия терма жамоаси сафида 9 йил (2009-2018). Унга бош мураббий Роберто Мартинес билан пачакилашавериш жонга теккан бўлса керак, тинчгина термадан кетди-қўйди.\nКейсуке Хонда, Япония терма жамоаси сафида 10 йил (2008-2018). Хонда ҳозирда Австралиянинг "Мельбурн Виктори" жамоаси сафида ўйнамоқда ва шу билан бир қаторда Камбоджа терма жамоасига мураббийлик қилишга ҳам улгурмоқда.


4 нафар фарзандига алимент тўлашдан бош тортган отага нисбатан жиноят иши қўзғатилди - zarnews.uz\nФуқаролик ишлари бўйича Каттақўрғон туманлараро судининг суд буйруғига асосан қарздор У.Х. томонидан ундирувчи Г.М.нинг фойдасига уч нафар фарзандларининг вояга етгунларига қадар моддий таъминоти учун ҳар ойдаги иш ҳақи ва бошқа даромадларининг иккидан бир қисми миқдорида ундириш белгиланган.\nЛекин, қарздор ҳозирги кунгача ундирувчи Г.М.га 23 млн. 367 минг алимент пулларини тўлаб бермаган.\nШунингдек, суднинг суд буйруғига асосан қарздор У.Х. томонидан ундирувчи О.Х.нинг фойдасига бир нафар фарзандининг вояга етгунига қадар моддий таъминоти учун ҳар ойдаги иш ҳақи ва бошқа даромадларининг тўртдан бир қисми миқдорида 2 млн. 744 минг сўм алимент пулини тўлаб бориши белгиланган бўлса-да, алимент пуллари қарздор У.Х. томонидан қасддан тўлаб берилмаган.\nШу сабабли Нуробод туман маъмурий судининг қарори билан У.Х.га Ўзбекистон Республикаси Маъмурий жавобгарлик тўғрисида Кодексининг 474-моддаси билан 15 сутка маъмурий қамоқ жазоси тайинланган.\nФуқаро У.Х. маъмурий қамоқ жазосини ўтаб чиқиб, ўзига тегишли хулоса чиқармасдан, қасддан вояга етмаган тўрт нафар фарзандларини моддий таъминлашдан бўйин товлаб келиши оқибатида бугунги кунга келиб қарздорлиги 32 млн. 740 минг сўмни ташкил этган.\nМазкур ҳолат юзасидан Мажбурий ижро бюроси Нуробод туман бўлими томонидан фуқаро У.Х.га нисбатан Ўзбекистон Республикаси Жиноят Кодексининг 122-моддаси 1-қисми билан жиноят иши қўзғатилиб, суриштирув ҳаракатлари олиб борилмоқда. Бу ҳақда Zarnews.uz сайтига Мажбурий ижро бюроси Самарқанд вилоят бошқармаси хабар бермоқда.


Ҳурматли делегациялар раҳбарлари ва кўргазма иштирокчилари!\nАвваламбор, Хитой Халқ Республикаси Раиси Си Цзиньпин Жаноби Олийларига Импорт маҳсулотлари учинчи Хитой халқаро кўргазмасининг очилиш маросимида иштирок этиш таклифи учун миннатдорлик билдиришга ижозат бергайсиз.\nУшбу тадбирга ўз мамлакатларининг иқтисодий муваффақиятлари, энг янги ишланма ва маҳсулотларини намойиш этиш мақсадида йиғилган барча иштирокчиларни қутлайман.\nБугун ЭКСПО-2020 кўргазмасида 180 мамлакат ва халқаро ташкилотлар вакиллари иштирок этмоқда.\nБу ХХРнинг хорижий шериклар билан муносабатлари суръати ортиб бораётганининг ёрқин далилидир.\nАфсуски, коронавирус пандемияси халқаро иқтисодиётга салбий таъсир кўрсатди. Жаҳон савдоси ҳажмлари камайди, глобал ишлаб чиқариш занжирлари ва савдо алоқалари қисман узилди.\nПандемия келтириб чиқарган глобал ижтимоий-иқтисодий инқироз икки томонлама ва минтақавий даражада янада яқин мувофиқлашув ва ҳамкорликка ўткир зарурат борлигини кўрсатди.\nЭКСПОдек йирик тадбирнинг ўтказилаётгани Хитойнинг миллий иқтисодиётни тиклашда эришаётган муваффақиятларидан ҳамда кенг кўламли халқаро савдо-иқтисодий ҳамкорлик ниҳоятда зарур эканидан далолат беради.\nБундай халқаро майдонлар иқтисодий мулоқотни ривожлантириш ва пандемия келтириб чиқарган глобал ижтимоий-иқтисодий муаммоларни тез фурсатда ҳал этишнинг муҳим омили бўлиб хизмат қилиши мумкин.\nФурсатдан фойдаланиб, коронавирус инфекциясига қарши курашишда Ўзбекистонга кўрсатилган салмоқли ёрдам ва кўмак учун Хитой Халқ Республикаси раҳбариятига самимий миннатдорлик билдирмоқчиман.\nЎзбекистон Хитой билан иқтисодиётларимиз ўзаро бир-бирини тўлдириб туриши асосида кенг иқтисодий шерикликда катта истиқболларни кўрмоқда.\nМамлакатимиз Шанхайда ўтказилган аввалги ЭКСПО кўргазмаларида фаол иштирок этди, бу икки томонлама савдо ва инвестициявий ҳамкорликка катта суръат бағишлади.\nБу сафар ҳам Ўзбекистон компаниялари, пандемияга қарамай, ушбу тадбирда кенг иштирок этмоқда.\nХитой Халқ Республикаси Раисининг савдо соҳасида барқарорликни таъминлаш, савдо тўсиқларини бартараф этиш, шунингдек, турли мамлакатлар иқтисодиётларининг ўзаро боғлиқлигини мустаҳкамлаш орқали глобал иқтисодий ўсишни рағбатлантиришга қаратилган янги стратегик курси Ўзбекистонда юксак баҳоланмоқда.\nСавдо-иқтисодий ҳамкорликни кенгайтиришнинг энг муҳим жиҳатларига тўхталишни истардим.\nБиринчидан. Ўзбекистонда миллий иқтисодиётни, шу жумладан ташқи савдо режимини либераллаштириш изчил амалга оширилмоқда.\nЖаҳон савдо ташкилотига кириш ва янада қулай инвестиция муҳитини яратиш бўйича масалалар ҳал қилинмоқда.\nНорматив-ҳуқуқий базамизни халқаро стандартлар билан уйғунлаштириш борасида фаол иш олиб бормоқдамиз. Божхона-тариф, фискал тартибга солиш ва экспорт-импорт процедуралари механизмларини такомиллаштиряпмиз, уларни сезиларли даражада соддалаштиряпмиз, “яшил йўлаклар”ни шакллантириш давом этмоқда.\nИкки мамлакат бозорларида талаб юқори бўлган маҳсулотлар номенклатурасини келишиш ва уларни ишлаб чиқариш лойиҳаларига инвестициялар йўналтирилишини рағбатлантириш таклиф этилади.\nИккинчидан. Транспорт соҳасидаги ҳамкорликни кучайтириш муҳим йўналиш ҳисобланади.\nЎзбекистонда транспорт-транзит салоҳиятини жадал ривожлантириш, минтақада қуруқликдаги коммуникацияларнинг самарали тизимини шакллантиришга катта эътибор қаратилмоқда.\nБиз минтақавий ва ҳудудлараро ўзаро боғлиқликни мустаҳкамлаш учун кенг истиқболлар очиб бераётган “Бир макон, бир йўл” ташаббусини фаол қўллаб-қувватладик.\nБугун Марказий Осиё, Буюк ипак йўли даврларида бўлганидек, Европа ва Осиё ўртасидаги савдо-иқтисодий ва транспорт-транзит йўлакларининг хабига айланиши мумкин.\nХитой–Қирғизистон–Ўзбекистон янги мультимодал транспорт йўлаги очилганини олқишлаймиз, ушбу маршрут бўйлаб темир йўл қуриш лойиҳасини тезлаштириш тарафдоримиз.\nШунингдек, “Бир макон, бир йўл” ташаббуси доирасида “қуруқликдаги портлар”, логистика ва улгуржи-дистрибьюторлик марказларининг интеграциялашган тармоғини шакллантириш борасидаги саъй-ҳаракатларни бирлаштиришни таклиф этамиз.\nМарказий ва Жанбуий Осиё темир йўллари тизимларини боғлайдиган янги транспорт йўлакларини яратиш борасидаги ташаббуслар катта аҳамиятга эга.\nБу Евроосиё қитъасидаги қуруқлик транспорти тизимини туташтириш имконини беради.\nБирлашган Миллатлар Ташкилоти Бош Ассамблеясининг 75-сессиясида БМТ шафелигида Транспорт-коммуникация алоқаларини ривожлантириш минтақавий марказини очиш таклифини илгари сурган эдим.\nУшбу ташаббус шериклар ва халқаро ташкилотлар томонидан фаол қўллаб-қувватланишига умид қиламиз.\nУчинчидан. Ҳозирги вақтда Ўзбекистон ўзининг индустриал тараққиётини жадаллаштирмоқда. Биз хомашё экспортини қисқартириш, юқори қўшилган қийматга эга маҳсулотлар ишлаб чиқаришни диверсификация қилиш ва кўпайтириш сиёсатини амалга оширяпмиз.\nШу маънода, саноат кооперациясини фаол ривожлантириш, биринчи навбатда, минерал-хомашё ресурсларни чуқур қайта ишлаш ва экспорт бозорларига чиқиш учун юқори қўшилган қийматли маҳсулотлар ишлаб чиқариш бўйича янги қўшма корхоналар ташкил этиш тарафдоримиз.\nШу мақсадда саноат кооперацияси бўйича қўшма дастур қабул қилишни ҳамда қўшма инвестиция фондлари, сармояларни кафолатлаш ва суғурталаш каби воситалар ёрдамида икки мамлакат бизнес вакилларини аниқ лойиҳаларни амалга оширишга рағбатлантиришни таклиф этамиз.\nТўртинчидан. Пандемия муносабати билан иқтисодиётни рақамлаштириш жараёнларини тезлаштириш алоҳида долзарб аҳамият касб этди.\nХалқаро савдо, божхона расмийлаштируви, транспорт, таълим соҳаларига ахборот технологияларини кенг жорий этиш бўйича қўшма чора-тадбирларни ишлаб чиқишни таклиф этамиз.\nЭлектрон савдо майдончаларидан фойдаланиш ҳисобига савдо ҳажмларини янада ошириш муҳим аҳамиятга эга.\nЎзбекистон электрон тижорат соҳасида истиқболли таклифларни амалга оширишда ҳамкорликка тайёр.\nБешинчидан. COVID-19 пандемияси билан боғлиқ вазият глобал кун тартибининг асосий масаласи бўлиб қолмоқда. Ушбу инқироз узоқ давом этиши эҳтимолдан холи эмас.\nЎз-ўзидан равшанки, ишлаб чиқариш суръатларининг пасайиши, тиббий товарларга эҳтиёжларнинг ортиши, молиявий беқарорлик ва глобал етказиб бериш занжирларининг бузилиши шароитида ҳеч бир мамлакат якка ҳолда пандемиянинг салбий оқибатларини енгиб ўта олмайди.\nВазият ушбу ҳаётий муҳим масалада жипслашишни, мувофиқлашган ва, энг муҳими, самарали ҳаракатларни тақозо этмоқда.\nШу муносабат билан тиббиёт соҳасидаги ҳамкорликни, пандемия ва трансчегаравий тусдаги эпидемиологик таҳдидларга қарши курашишда тажриба алмашишни кучайтиришни таклиф этамиз.\nЭКСПО-2020 якунлари жаҳон савдосини тиклаш ва халқаро иқтисодий ҳамкорликни кенгайтириш жараёнига қўшимча суръат бағишлашига ишонамиз.\nКўргазманинг барча иштирокчилари фаолиятига муваффақиятлар тилайман.


Қашқадарёда ўқитувчи ота 2 ёшли ўғлини уриб, унинг кўзларини ўйиб олишга ҳаракат қилди (Видео) – Наманганим бугун\nҚашқадарё вилояти Деҳқонобод тумани Теракли қишлоғида истиқомат қилувчи 1980 йилда туғилган фуқаро Д. Ш. ўзининг 2019 йилда туғилган ўғли Ҳумоюн Эшқобиловнинг жонига қасд қилишга урингани айтилмоқда. Бу ҳақда “Nasafnews” мухбирига боланинг онаси ва яқинлари хабар қилди.\n“Шифохонага 23 сентябрь куни олиб келинди. Онасининг сўзига қараганда, икки кун олдин ўз отаси болани уйида бўғиб, жонига қасд қилмоқчи бўлган. Олиб келинганда бола ҳушсиз, кома ҳолатида , ҳеч қандай ҳаракат йўқ эди. Бошларида шишиш, юзлари кўкариб, бўйнининг тагида кўкаришлар борлигини кўрдик.Шу кунгача ҳамма керакли тиббий хизматни кўрсатдик”, -дейди болакайга тиббий муолажа кўрсатган шифокор Барат Бободўстов.\nҲозирча ҳуқуқни муҳофоза қилувчи органлар ҳолат юзасидан ҳеч қандай маълумот бермади.Биз ҳолат юзасидан айбдорга қонуний чора кўрилиши, бу масалага кенг жамоатчилик бефарқ қармаслигини тарафдоримиз. Чунки Қашқадарёда аёллар ва болаларга бўлаётган тазйиқлар кундан кунга кўпайиб бормоқда.\nБугун 6-Наманган округ сайлов комиссиясида матбуот анжумани бўлиб ўтди.


hidoyat.uz – “Мовароуннаҳр” нашриётининг сайти - НОЁБ ИСТЕЪДОД ЭГАСИ\nНОЁБ ИСТЕЪДОД ЭГАСИ\n1993 йили “Туркистон” газетасида чиққан мақоладан сатрлар:\nАлишербек Ражаббек ўғли 1977 йили Андижон вилояти Қўрғонтепа туманида туғилган;\n6 ойлигида – “Аллоҳ” сўзини айта олган;\n9 ойлигида – “Ла илаҳа иллаллоҳ” деган;\n1 ёшида – Қуръон сураларини ёдлай бошлаган;\n2 ёшида – Қуръондан 4–5 сурани тажвид билан ўқиган;\n6 ёшида – Қуръонни тўлиқ ёд олган ва хатм қилган;\n13 ёшида – Тошкентда 48 қори иштирокида ўтказилган танловда ғолиб чиққан ва отаси билан бирга диний идора томонидан ҳаж сафарига юборилган.\nБу маълумотлар салкам чорак аср муқаддам республика матбуотида берилган ва анчагина шов-шувга сабаб бўлган эди.\nМен бу Аллоҳ таоло берган истеъдод эгасини узоқ вақт қидириб, ниҳоят топдим. Алишербек Тошкент шаҳрининг Бектемир туманида истиқомат қилар экан. Бу йигит кўркам чеҳраси, хушмуомаласи, билими ва камтарлиги билан кишини ўзига мафтун этади. Суҳбатлашиб тўймайсиз. Шубҳасиз, суҳбатимиз мазмуни унинг ноёб салоҳияти ҳақида бўлди.\n– Менинг Каломуллоҳни бу қадар барвақт ёд ола бошлашим дадам туфайли бўлган, – дейди Алишербек. Дадам – Ражаб Нурмуҳамедов ва онам Жамила Нурмуҳамедова ўқимишли, диний ва дунёвий билимлардан бохабар инсонлар. Улар Навоий, Бобур, Саъдий ва бошқа алломаларнинг ижодини яхши билишади.\nДадам 24–25 ёшларида Қуръонни мукаммал ёд олганлар. Умуман, бизнинг аждодларимиз ичида 6–7 ёшидаёқ қори бўлган кишилар кўп бўлган.\nОнам менга ҳомиладор вақтларида отам: “Менга кўзни қувонтирадиган", "тақволи, аҳли Қуръон фарзанд ато этгин”, деб Аллоҳга ёлвориб илтижо қилганлар.\nТуғилганимда буюк бобомиз ҳазрат Навоий руҳига чексиз ҳурмат кўрсатиб, менга Алишербек деб исм қўйганлар.\nБешикда ётган мурғак вақтимдаёқ менга илм бера бошлашган экан. Дадамнинг айтишларича, 6 ойлигимда дадам менга араб алифбоси ҳарфларини кўрсатиб, ўргата бошлаган, 9 ойлигимда араб имлосидаги ҳарфларни таниган, бир ёшлигимдан Қуръон сураларини ўргана бошлаган эканман. Дадам намозни овоз чиқариб ўқиганларида, мен ҳам нима десалар такрорлаб турар эканман.\nТўрт ёшимдан Қуръонни ёдлашга тушдим. Дастлаб ўттизинчи пора сураларидан бошлаб, уни уч ойда ёдлаб олдим. Дадам ёдлашим осон бўлсин учун шундай услубни жорий этдилар.\nҲар куни кечқурун Қуръондан бир бетни дадам менга тажвид билан ўқиб берардилар. Кейин мен шу бетни беш марта китобга қараб ўқирдим. Сўнг беш марта ёддан ўқирдим. Янглишган жойларимни дадам тузатиб турардилар. Кечаси тинч ухлаб, эрталаб уйғонганимда, кечаги ёдлаган оятлар хотирамга ўрнашиб қолган бўларди.\nКейинчалик бир варақ (икки бет)дан ёдлай бошладим. Шу тариқа, ҳар куни бир варақдан янги сабоқни ёдлашдан олдин, аввал ёдлаганларимни, албатта, такрорлардим. Ёдлаганларим тўлиқ бир порага етганда, устозим Исмоил ҳожи отанинг синовидан ўтар эдим. Беш порага етганида, уларнинг ярмини эрталаб, қолган иккинчи ярмини кундузи такрорлардим. Отам иш билан банд вақтларида такрорлаш жараёни онам назоратида бўларди. Ёдлаш ва такрорлаш ишлари ҳар куни 3–4 соат давом этарди.\nАлишербекнинг эслашича, Бақара сурасини 8 кунда ёдлаган экан. Ҳозирги кунда у ҳар ҳафтада бир марта Қуръонни хатм қилади. Ҳисоблаб кўрсак, кейинги 30 йил ичида Алишербек қори Қуръони каримни бир ярим минг мартадан кўпроқ марта хатм қилган! Бундай ҳолатда уламолар “Қуръон мулк бўлди”, яъни қорининг хотирасидан ўчмас бўлиб жой олди, деб айтишар экан. Каломуллоҳ қорининг бутун вужудига сингиб кетган дегани, шу бўлса керак!\nАлишербек болалигида, ҳали мактаб ёшига етмай туриб, араб тили ва имлосини ўрганиш давомида, кирилл ҳарфларини ҳам таниган, ўзбекча ва русча матнларни ўқий олар эди.\nИстибдод ҳукм сурган ўша вақтларда бу боланинг Қуръон ёдлаётганини яширишга қанчалик уринишмасин, барибир, гап тарқаб, ҳатто, Тошкентга ҳам етиб келган экан. Коммунистик мафкура корчалонлари бу ишга чек қўйиш мақсадида, туман газетасида Алишербек ҳақида танқидий материал босиб чиқаришди. Махсус тайинланган одамлар ҳали мактаб ёшига етмаган болани “Нега мактабда ўқимайсан?”, деб саволга тутишган. Шунда, Алишербек уларнинг қўлидаги русча ва ўзбекча газеталарни олиб, матнларни ўқиб берганда, худосиз мафкурачилар ҳайратга тушиб, лол қолишган экан.\nАлишербек Қуръони каримни ёдлаш ниятида бўлган ёшларга бундай маслаҳат беради: Аллоҳнинг буйруқ ва қайтариқларига тўла риоя этишга ҳаракат қилиш, ниятни холис қилиш, яъни Қуръонни ёд олишдан одамлар орасида иззат-эътиборга эга бўлишни эмас, балки Аллоҳнинг розилигини кўзлаш, ёдланган сураларни мунтазам такрорлаб туриш, луқманинг ҳалол бўлиши, шубҳа, ёлғон, гуноҳлардан тийилиш, айниқса, тил, кўз ва қулоқ зиносидан нари бўлиш, ота-оналар фарзандларини ўқишга, билим олишга қизиқтиришлари керак.\nАлишербек Ражаббек ўғли Имом Бухорий номидаги Тошкент Ислом институтини битирган. Тўрт йил давомида Бирлашган Араб Амирликларида билимини оширган.\nБу йигит ҳозир Тошкент давлат шарқшунослик университетининг 4-курсида илм олишни давом эттирмоқда. Оилали, 4 фарзанди бор.\nЎзбекистон – буюк алломалар, олиму фузалолар ватани, Ислом дини тараққиётига беқиёс хизмат қилган оқиллар юрти. Диний эркинлик тўлиқ қарор топган бугунги кунда Алишербек каби Аллоҳ ато этган юксак салоҳият эгаларининг янги авлоди ҳамма соҳаларда дунёни ҳайратга солишига ишонамиз.